               EUROOPAN KOMISSIO
            Bryssel 5.9.2018
            COM(2018) 611 final
            2018/0318(NLE)
            Ehdotus
            NEUVOSTON PÄÄTÖS
            Euroopan raja- ja merivartioviraston entisessä Jugoslavian tasavallassa Makedoniassa toteuttamia toimia koskevan Euroopan unionin ja entisen Jugoslavian tasavallan Makedonian välisen asemaa koskevan sopimuksen tekemisestä

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Eurooppalaisesta raja- ja merivartiostosta 14 päivänä syyskuuta 2016 annetun Euroopan parlamentin ja neuvoston asetuksen (EU) 2016/1624
                  1
                54 artiklan 3 kohdassa säädetään, että Euroopan raja- ja merivartiovirasto voi koordinoida jäsenvaltioiden ja kolmansien maiden välistä operatiivista yhteistyötä ulkorajojen turvallisuuden osalta. Tämän osalta se voi toteuttaa ulkorajoilla toimia, joihin osallistuu yksi tai useampi jäsenvaltio sekä ainakin yhden tällaisen jäsenvaltion naapurina oleva kolmas maa, mainitun naapurina olevan maan suostumuksella myös kyseisen maan alueella.

               Asetuksen (EU) 2016/1624 54 artiklan 4 kohdan nojalla tapauksissa, joissa Euroopan raja- ja merivartioryhmiä aiotaan lähettää kolmanteen maahan sellaisiin toimiin, joissa ryhmien jäsenillä tulee olemaan täytäntöönpanovaltaa, tai jos muut kolmansissa maissa toteutettavat toimet näin edellyttävät, unionin on tehtävä kyseisen kolmannen maan kanssa asemaa koskeva sopimus. Asemaa koskevaan sopimukseen on sisällyttävä kaikki toimien toteuttamisen kannalta tarvittavat seikat. Siinä on erityisesti vahvistettava operaation laajuus, siviili- ja rikosoikeudellinen vastuu sekä ryhmien jäsenten tehtävät ja valtuudet. Asemaa koskevassa sopimuksessa on varmistettava perusoikeuksien täysimääräinen kunnioittaminen operaatioiden aikana.

               Euroopan komissio on neuvoston antamien neuvotteluohjeiden pohjalta neuvotellut entisen Jugoslavian tasavallan Makedonian kanssa asemaa koskevan sopimuksen, jonka tarkoituksena on luoda oikeudelliset puitteet mahdollistamaan välitön toiminta toimintasuunnitelmien kautta silloin, kun tarvitaan nopeaa reagointia. Vaikka muuttovirrat alueella ovat huomattavasti pienempiä kuin vuosina 2015–2016, järjestäytyneen rikollisuuden verkostot mukauttavat ihmissalakuljetuksessa käyttämiään reittejä ja menetelmiä nopeasti uusiin olosuhteisiin. Kun asemaa koskeva sopimus on voimassa, entisen Jugoslavian tasavallan Makedonian ja EU:n jäsenvaltioiden toimivaltaisilla viranomaisilla on Euroopan raja- ja merivartioviraston koordinoimina paljon paremmat mahdollisuudet reagoida nopeasti tällaisiin mahdollisiin muutoksiin.

               Oheinen ehdotus neuvoston päätökseksi on oikeudellinen väline Euroopan unionin ja entisen Jugoslavian tasavallan Makedonian välisen asemaa koskevan sopimuksen tekemistä varten.

               Komissio sai 21. helmikuuta 2017 neuvostolta valtuutuksen aloittaa entisen Jugoslavian tasavallan Makedonian kanssa neuvottelut Euroopan raja- ja merivartioviraston entisessä Jugoslavian tasavallassa Makedoniassa toteuttamiin toimiin sovellettavasta asemaa koskevasta sopimuksesta.

               Neuvottelut asemaa koskevasta sopimuksesta aloitettiin 15. syyskuuta 2017, toinen kierros käytiin 24. marraskuuta 2017 ja viimeinen kierros 30. huhtikuuta 2018. Neuvottelut saatettiin menestyksekkäästi päätökseen, kun muuttoliike-, sisä- ja kansalaisasioista vastaava komission jäsen Dimitris Avramopoulos ja entisen Jugoslavian tasavallan Makedonian sisäasiainministeri Oliver Spasovski parafoivat luonnoksen asemaa koskevaksi sopimukseksi 18. heinäkuuta 2018 Brysselissä.

               Komissio katsoo, että neuvoston neuvotteluohjeissa asettamat tavoitteet on saavutettu ja että unioni voi hyväksyä asemaa koskevan sopimuksen luonnoksen.

               Jäsenvaltioille on tiedotettu ja niitä on kuultu asianomaisessa neuvoston työryhmässä.

               •Yhdenmukaisuus muiden alaa koskevien politiikkojen säännösten kanssa

               Kolmellatoista jäsenvaltiolla on tällä hetkellä voimassa kahdenväliset sopimukset entisen Jugoslavian tasavallan Makedonian kanssa. Niihin sisältyy joukko yhteisiä toimenpiteitä, jotka liittyvät esimerkiksi rajatarkastuksiin, valvontaan, partiointiin, palauttamiseen jne. Lisäksi entisen Jugoslavian tasavallan Makedonian sisäasiainministeriön ja Euroopan raja- ja merivartioviraston välillä on jo olemassa työjärjestely (jota päivitetään parhaillaan). Siihen sisältyy erityisesti raja- ja muuttoliikeasioiden yksikön edustajien säännöllinen osallistuminen jäsenvaltioiden alueella Euroopan raja- ja merivartioviraston koordinoimiin yhteisiin operaatioihin tarkkailijoina vastaanottavan jäsenvaltion suostumuksella.

               •Yhdenmukaisuus unionin muiden politiikkojen kanssa

               Euroopan muuttoliikeagenda perustuu neljään pilariin, joista yksi on rajaturvallisuus. Se kattaa EU:n ulkorajojen turvallisuuden parantamisen erityisesti osoittamalla solidaarisuutta niitä jäsenvaltioita kohtaan, jotka sijaitsevat unionin ulkorajoilla, ja tehostamalla rajanylityksiä. Entisen Jugoslavian tasavallan Makedonian rajavalvonnan tehostaminen vaikuttaa myönteisesti myös EU:n, erityisesti Bulgarian ja Kreikan, ulkorajoihin samoin kuin entisen Jugoslavian tasavallan Makedonian rajoihin. Turvallisuuden vahvistaminen kaikilla ulkorajoilla on lisäksi Euroopan turvallisuusagendan mukaista.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Tämän neuvoston päätösehdotuksen oikeusperusta on Euroopan unionin toiminnasta tehdyn sopimuksen 77 artiklan 2 kohdan b ja d alakohta ja 79 artiklan 2 kohdan c alakohta yhdessä 218 artiklan 6 kohdan a alakohdan kanssa.

               Euroopan unionin toimivallasta tehdä asemaa koskeva sopimus säädetään nimenomaisesti asetuksen (EU) 2016/1624 54 artiklan 4 kohdassa. Sen mukaan tapauksissa, joissa Euroopan raja- ja merivartioryhmiä aiotaan lähettää kolmanteen maahan sellaisiin toimiin, joissa ryhmien jäsenillä tulee olemaan täytäntöönpanovaltaa, tai jos muut kolmansissa maissa toteutettavat toimet näin edellyttävät, unionin on tehtävä kyseisen kolmannen maan kanssa asemaa koskeva sopimus.

               Euroopan unionin toiminnasta tehdyn sopimuksen 3 artiklan 2 kohdan nojalla unionilla on yksinomainen toimivalta tehdä kansainvälinen sopimus, kun sopimuksen tekemisestä on säädetty lainsäätämisjärjestyksessä hyväksytyssä unionin säädöksessä. Asetuksen (EU) 2016/1624 54 artiklan 4 kohdassa säädetään asemaa koskevan sopimuksen tekemisestä Euroopan unionin ja kyseisen kolmannen maan välillä. Näin ollen liitteenä oleva sopimus entisen Jugoslavian tasavallan Makedonian kanssa kuuluu Euroopan unionin yksinomaiseen toimivaltaan.

               •Toissijaisuusperiaate (jaetun toimivallan osalta)

                  Ei sovelleta.

               •Suhteellisuusperiaate

               Asemaa koskeva sopimus mahdollistaa sen, että yhtäkkisen muuttajavirran tapauksessa Euroopan raja- ja merivartiovirasto voi lähettää Euroopan raja- ja merivartioryhmiä entiseen Jugoslavian tasavaltaan Makedoniaan sen sijaan, että jäsenvaltiot lähettäisivät sinne rajavartijoita kahdenvälisen sopimuksen perusteella.

               Näin ollen tarvitaan yhteinen lähestymistapa, jotta entisen Jugoslavian tasavallan Makedonian rajaturvallisuutta voitaisiin parantaa.

               •Toimintatavan valinta

                  Tämä ehdotus noudattaa Euroopan unionin toiminnasta tehdyn sopimuksen 218 artiklan 6 kohdan a alakohtaa, jossa määrätään, että neuvosto tekee päätökset kansainvälisistä sopimuksista Euroopan parlamentin hyväksynnän saatuaan. Olemassa ei ole muuta oikeudellista välinettä, jota voitaisiin käyttää tässä ehdotuksessa esitetyn tavoitteen saavuttamiseksi.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta.

               •Sidosryhmien kuuleminen

                  Ei sovelleta.

               •Asiantuntijatiedon keruu ja käyttö

                  Ei sovelleta.

               •Vaikutustenarviointi

                  Asemaa koskevan sopimuksen neuvotteleminen ei edellyttänyt vaikutustenarvioinnin tekemistä.

               •Sääntelyn toimivuus ja yksinkertaistaminen

               Koska tämä on uusi sopimus, olemassa olevien välineiden arviointia tai toimivuustarkastuksia ei voitu tehdä.

               •Perusoikeudet

                  Asemaa koskevan sopimuksen luonnoksessa on määräyksiä, joilla varmistetaan niiden henkilöiden perusoikeuksien suojelu, joihin Euroopan raja- ja merivartioviraston koordinoimiin toimiin osallistuvan ryhmän jäsenten toimet vaikuttavat.

                  Perusoikeuksia koskevia määräyksiä selitetään tarkemmin 5 kohdassa ”Lisätiedot”.

               4.TALOUSARVIOVAIKUTUKSET

               Asemaa koskeva sopimus ei itsessään synnytä rahoitusvaikutuksia. Sen sijaan Euroopan raja- ja merivartioviraston ryhmien varsinainen lähettäminen toimintasuunnitelman ja siihen liittyvän avustussopimuksen perusteella aiheuttaa kustannuksia, jotka katetaan Euroopan raja- ja merivartioviraston talousarviosta. Asemaa koskevan sopimuksen mukaiset tulevat operaatiot rahoitetaan Euroopan raja- ja merivartioviraston omista varoista.

               Eurooppalaisesta raja- ja merivartiostosta annettuun asetusehdotukseen liitetyssä rahoitusselvityksessä Euroopan raja- ja merivartioviraston kustannuksista arvioitiin, että kolmansien maiden kanssa tehtävän yhteistyön (mukaan lukien mahdolliset yhteiset operaatiot naapurimaiden kanssa) vuotuiset kustannukset vuosina 2017–2020 ovat keskimäärin 6,090 miljoonaa euroa.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

               Komissio huolehtii asemaa koskevan sopimuksen täytäntöönpanon asianmukaisesta seurannasta.

               Entinen Jugoslavian tasavalta Makedonia ja Euroopan raja- ja merivartiovirasto arvioivat yhdessä kunkin yhteisen operaation tai nopean rajaintervention.

               Erityisesti Euroopan raja- ja merivartioviraston, entisen Jugoslavian tasavallan Makedonian ja tiettyyn toimeen osallistuvien jäsenvaltioiden on laadittava kunkin toimen päättyessä kertomus sopimuksen määräysten soveltamisesta, myös henkilötietojen käsittelyn osalta.

               •Selittävät asiakirjat (direktiivien osalta)

                  Ei sovelleta.

               •Ehdotukseen sisältyvien säännösten yksityiskohtaiset selitykset

               Sopimuksen soveltamisala

               Tämän sopimuksen nojalla Euroopan raja- ja merivartiovirasto voi lähettää Euroopan raja- ja merivartioryhmiä, joilla on täytäntöönpanovaltaa, entiseen Jugoslavian tasavaltaan Makedoniaan toteuttamaan yhteisiä operaatioita ja nopeita rajainterventioita. Vaikka tämä sopimus ei laajenna Euroopan yhteisön ja entisen Jugoslavian tasavallan Makedonian välisen luvattomasti maassa oleskelevien henkilöiden takaisinottamisesta tehdyn sopimuksen (”EY:n ja entisen Jugoslavian tasavallan Makedonian takaisinottosopimus”)
                  2
                soveltamisalaa, myös Euroopan raja- ja merivartioviraston ryhmillä on lupa auttaa tietyn palautusoperaation aikana entistä Jugoslavian tasavaltaa Makedoniaa niiden henkilöiden tunnistamisessa, jotka otetaan takaisin entiseen Jugoslavian tasavaltaan Makedoniaan EY:n ja entisen Jugoslavian tasavallan Makedonian takaisinottosopimuksen mukaisesti.

               Euroopan raja- ja merivartioryhmiä voidaan lähettää entisen Jugoslavian tasavallan Makedonian alueelle ainoastaan EU:n ulkorajoihin rajoittuvilla alueilla, ja ryhmän jäsenillä on täytäntöönpanovaltaa kyseisillä entisen Jugoslavian tasavallan Makedonian alueilla toimintasuunnitelman mukaisesti.

               Toimen käynnistäminen

               Euroopan raja- ja merivartiovirasto, jäljempänä ’virasto’, voi ehdottaa toimen käynnistämistä. Entisen Jugoslavian tasavallan Makedonian toimivaltaiset viranomaiset voivat pyytää virastoa harkitsemaan toimen käynnistämistä. Toimen toteuttaminen edellyttää entisen Jugoslavian tasavallan Makedonian toimivaltaisten viranomaisten ja viraston suostumusta.

               Toimintasuunnitelma

               Virasto ja entinen Jugoslavian tasavalta Makedonia sopivat toimintasuunnitelmasta ennen jokaista yhteistä operaatiota tai nopeaa rajainterventiota. Toimintasuunnitelmalle on saatava myös toiminta-alueeseen rajoittuvien jäsenvaltioiden hyväksyntä.

               Suunnitelmassa esitetään yksityiskohtaisesti yhteisen operaation tai nopean rajaintervention järjestelyihin ja menettelyihin liittyvät seikat, mukaan lukien tilannekuvaus ja -arvio, operatiivinen tavoite ja päämäärät, toimintakonsepti, käytettävän teknisen kaluston tyyppi, toteuttamissuunnitelma, yhteistyö muiden kolmansien maiden, muiden unionin virastojen ja elinten tai kansainvälisten järjestöjen kanssa, perusoikeuksia, myös henkilötietojen suojaa, koskevat määräykset, koordinointi-, komento-, valvonta-, viestintä- ja raportointirakenne, organisatoriset järjestelyt ja logistiikka sekä yhteisen operaation tai nopean rajaintervention arviointi ja sen rahoitusta koskevat seikat.

               Ryhmän jäsenten tehtävät ja valtuudet

               Ryhmillä on yleensä valtuudet hoitaa rajavalvonnan ja palautusoperaatioiden edellyttämiä tehtäviä ja käyttää niiden edellyttämää täytäntöönpanovaltaa. Niiden on noudatettava entisen Jugoslavian tasavallan Makedonian säädöksiä ja määräyksiä.

               Ryhmät toimivat entisen Jugoslavian tasavallan Makedonian alueella ainoastaan entisen Jugoslavian tasavallan Makedonian rajavartijoiden tai muun asiaankuuluvan henkilöstön ohjeiden mukaisesti ja heidän läsnä ollessaan.

               Ryhmän jäsenten on käytettävä tarpeen mukaan omia virkapukujaan ja näkyvää henkilötunnistetta ja liitettävä virkapukuunsa sininen käsivarsinauha, jossa on Euroopan unionin ja viraston tunnukset. Heillä on lisäksi oltava valtuuskirja, jotta entisen Jugoslavian tasavallan Makedonian viranomaiset voivat tunnistaa heidät helposti.

               Ryhmän jäsenet voivat kantaa virka-asetta, ammuksia ja varusteita oman valtionsa kansallisen lainsäädännön ja entisen Jugoslavian tasavallan Makedonian lainsäädännön mukaisesti. Entisen Jugoslavian tasavallan Makedonian viranomaiset ilmoittavat etukäteen virastolle sallitut virka-aseet, ammukset ja varusteet sekä niiden käyttöön liittyvät oikeudelliset puitteet ja ehdot.

               Ryhmän jäsenet voivat käyttää voimaa, mukaan lukien virka-aseita, ammuksia ja varusteita, oman valtionsa ja entisen Jugoslavian tasavallan Makedonian viranomaisten suostumuksella, entisen Jugoslavian tasavallan Makedonian rajavartijoiden tai muun asiaankuuluvan henkilöstön läsnä ollessa ja entisen Jugoslavian tasavallan Makedonian kansallisen lainsäädännön mukaisesti. Entisen Jugoslavian tasavallan Makedonian viranomaiset voivat sallia ryhmän jäsenten voimankäytön, vaikka entisen Jugoslavian tasavallan Makedonian rajavartijoita ei olisi paikalla. Entisen Jugoslavian tasavallan Makedonian viranomaiset ilmoittavat etukäteen virastolle sallitusta fyysisestä voimankäytöstä ja sallituista pakkokeinoista sekä niiden käyttöön liittyvistä ehdoista.

               Ennen ryhmän jäsenten lähettämistä entisen Jugoslavian tasavallan Makedonian viranomaiset ilmoittavat virastolle kansallisista tietokannoista, joita voidaan käyttää entisen Jugoslavian tasavallan Makedonian kansallisen lainsäädännön mukaisesti. Ainoastaan entisestä Jugoslavian tasavallasta Makedoniasta kotoisin olevat valtuutetut henkilöt voivat käyttää kansallisia tietokantoja, ja tietoja voidaan jakaa ryhmän jäsenten kanssa vain tarvittaessa.

               Toimen keskeyttäminen ja lopettaminen

               Sekä virasto että entisen Jugoslavian tasavallan Makedonian viranomaiset voivat keskeyttää tai lopettaa toimen, jos ne katsovat, että toinen osapuoli ei noudata sopimuksen tai toimintasuunnitelman määräyksiä.

               Ryhmän jäsenten erioikeudet ja vapaudet

               Ryhmän jäsenillä on rikosoikeudellinen koskemattomuus entisessä Jugoslavian tasavallassa Makedoniassa kaikkien toimenpiteiden osalta, jotka toteutetaan virkatehtäviä hoidettaessa, mutta koskemattomuus ei koske toimenpiteitä, jotka eivät liity virkatehtävien hoitamiseen.

               Toimintasuunnitelmassa määritetään yksityiskohtaisesti toimet, joita rikosoikeudellinen koskemattomuus entisessä Jugoslavian tasavallassa Makedoniassa koskee.

               Jos ryhmän jäsenen väitetään syyllistyneen rikokseen, viraston pääjohtaja antaa ennen oikeudenkäynnin vireillepanoa entisen Jugoslavian tasavallan Makedonian toimivaltaisille oikeusviranomaisille lausunnon siitä, toteutettiinko kyseinen toimenpide virkatehtäviä hoidettaessa vai ei. Viraston pääjohtaja tekee päätöksensä tarkasteltuaan huolellisesti lausuntoja, joita kyseisen rajavartijan tai muun asiaankuuluvan henkilöstön jäsenen lähettäneen jäsenvaltion toimivaltainen viranomainen sekä entisen Jugoslavian tasavallan Makedonian toimivaltaiset viranomaiset ovat mahdollisesti antaneet. Viraston pääjohtajan lausunto sitoo entisen Jugoslavian tasavallan Makedonian tuomioistuinta.

               Ryhmän jäsenille myönnetyt erioikeudet ja rikosoikeudellinen koskemattomuus entisessä Jugoslavian tasavallassa Makedoniassa eivät vapauta heitä kotijäsenvaltion lainkäyttövallasta.

               Samanlaista menettelyä sovelletaan ryhmän jäsenten siviili- ja hallinto-oikeudelliseen vastuuseen.

               Rajavartijan tai muun asiaankuuluvan henkilöstön jäsenen lähettänyt jäsenvaltio voi poistaa ryhmän jäsenten rikos-, siviili- ja hallinto-oikeudellisen koskemattomuuden entisessä Jugoslavian tasavallassa Makedoniassa. Poistamisen on aina oltava nimenomainen.

               Sopimuksessa määrätään vahinkojen korvausmekanismista. Korvausmekanismi perustuu eurooppalaisesta raja- ja merivartiostosta annetun asetuksen (EU) 2016/1624 42 artiklaan. Jos vahingon aiheuttaa ryhmän jäsen virkatehtäviä hoitaessaan, entinen Jugoslavian tasavalta Makedonia on vastuussa vahingosta. Jos vahinko johtuu osallistuvan jäsenvaltion lähettämän ryhmän jäsenen törkeästä huolimattomuudesta tai tahallisesta väärinkäytöksestä virkatehtäviä hoitaessaan tai jos toimenpide ei liity virkatehtävien hoitamiseen, entinen Jugoslavian tasavalta Makedonia voi pyytää viraston pääjohtajan kautta, että kyseinen osallistuva jäsenvaltio korvaa vahingon. Jos vahingon on aiheuttanut viraston henkilöstön jäsen, entinen Jugoslavian tasavalta Makedonia voi pyytää virastoa korvaamaan vahingon.

               Ryhmän jäseniä kohtaan ei saa ryhtyä minkäänlaisiin täytäntöönpanotoimiin, paitsi jos heitä vastaan nostetaan siviilioikeudellinen kanne, joka ei liity heidän virkatehtäviinsä.

               Ryhmän jäsenten omaisuuteen, joka on välttämätön virkatehtävien hoitamiseksi, ei saa kohdistaa takavarikkoa. Siviilioikeudellisessa menettelyssä ryhmän jäsenten henkilökohtaista vapautta ei saa rajoittaa eikä heihin saa kohdistaa mitään muita pakkokeinoja.

               Ryhmän jäsenet on vapautettu entisessä Jugoslavian tasavallassa Makedoniassa mahdollisesti voimassa olevista sosiaaliturvamääräyksistä viraston hyväksi suoritettujen palvelujen osalta. Heidät on vapautettu myös kaikista entisessä Jugoslavian tasavallassa Makedoniassa kannettavista veroista viraston tai oman jäsenvaltion heille maksamien palkkojen ja palkkioiden sekä kaikkien entisen Jugoslavian tasavallan Makedonian ulkopuolelta saatujen tulojen osalta.

               Entisen Jugoslavian tasavallan Makedonian viranomaiset sallivat ryhmän jäsenten henkilökohtaiseen käyttöön tarkoitettujen tavaroiden maahantuonnin ja maastaviennin ja vapauttavat ne kaikista tulleista, veroista ja muista vastaavista maksuista, lukuun ottamatta tällaisten tavaroiden varastoinnista, kuljetuksista ja vastaavista palveluista perittäviä maksuja.

               Ryhmän jäsenten henkilökohtaisia matkatavaroita ei tarkasteta, ellei ole vakavia perusteita olettaa, että niissä on muita kuin ryhmän jäsenten henkilökohtaiseen käyttöön tarkoitettuja tavaroita taikka tavaroita, joiden maahantuonti tai maastavienti on lailla kielletty tai jotka ovat entisen Jugoslavian tasavallan Makedonian karanteenimääräysten alaisia. Henkilökohtaisten matkatavaroiden tarkastus saadaan suorittaa vain ryhmän asianomaisen jäsenen (asianomaisten jäsenten) tai viraston valtuutetun edustajan läsnä ollessa.

               Ryhmän jäsenten asiakirjat, kirjeenvaihto ja omaisuus ovat loukkaamattomat, lukuun ottamatta täytäntöönpanotoimenpiteiden toteuttamista. Ryhmän jäsenet eivät ole velvollisia esiintymään todistajina.

               Valtuuskirja

               Virasto antaa yhteistyössä entisen Jugoslavian tasavallan Makedonian kanssa ryhmän kullekin jäsenelle valtuuskirjan, jonka avulla hän voi todistaa henkilöllisyytensä entisen Jugoslavian tasavallan Makedonian viranomaisille. Valtuuskirja osoittaa, että sen haltijalla on oikeus hoitaa tämän sopimuksen ja toimintasuunnitelman mukaisia tehtäviä ja käyttää niissä tarkoitettuja valtuuksia. Valtuuskirja yhdessä voimassa olevan matkustusasiakirjan kanssa antaa ryhmän jäsenelle oikeuden päästä entiseen Jugoslavian tasavaltaan Makedoniaan ilman viisumia tai ennakkolupaa.

               Perusoikeudet

               Ryhmän jäsenten on tehtäviään hoitaessaan ja valtuuksiaan käyttäessään kunnioitettava täysimääräisesti perusoikeuksia ja -vapauksia, joihin kuuluu pääsy turvapaikkamenettelyjen piiriin, ihmisarvo, kidutuksen sekä epäinhimillisen tai halventavan kohtelun kielto, oikeus vapauteen, palauttamiskiellon periaate ja joukkokarkotusten kielto, lapsen oikeudet ja oikeus nauttia yksityis- ja perhe-elämän kunnioitusta. He eivät saa syrjiä ketään mielivaltaisesti millään perusteella, kuten sukupuolen, rodun, etnisen alkuperän, uskonnon, vakaumuksen, vammaisuuden, iän, seksuaalisen suuntautumisen tai sukupuoli-identiteetin perusteella. Kaikkien toimenpiteiden, jotka heikentävät kyseisiä perusoikeuksia ja -vapauksia, on oltava oikeassa suhteessa tällaisille toimenpiteille asetettuihin tavoitteisiin nähden, ja niiden yhteydessä on noudatettava keskeisiltä osin näitä perusoikeuksia ja -vapauksia.

               Kummallakin osapuolella on oltava valitusmekanismi sellaisten väitteiden käsittelemiseksi, joiden mukaan niiden henkilöstö on loukannut perusoikeuksia. Virasto on ottanut käyttöön eurooppalaisesta raja- ja merivartiostosta annetun asetuksen (EU) 2016/1624 72 artiklassa tarkoitetun valitusmekanismin, joten se täyttää tämän vaatimuksen. Entisen Jugoslavian tasavallan Makedonian oikeusasiamies voisi käsitellä tällaisia väitteitä, paitsi jos entisen Jugoslavian tasavallan Makedonian viranomaiset päättävät perustaa mekanismin, jonka tehtävänä on nimenomaan käsitellä tämän sopimuksen nojalla tehtyjä valituksia.

               Henkilötietojen käsittely

               Ryhmän jäsenet käsittelevät tarvittaessa henkilötietoja virastoon ja EU:n jäsenvaltioihin sovellettavien sääntöjen mukaisesti. Entisen Jugoslavian tasavallan Makedonian viranomaisten toteuttamaan henkilötietojen käsittelyyn sovelletaan sen kansallista lainsäädäntöä.

               Virasto, osallistuvat jäsenvaltiot ja entisen Jugoslavian tasavallan Makedonian viranomaiset laativat kunkin toimen päättyessä yhteisen kertomuksen ryhmän jäsenten suorittamasta henkilötietojen käsittelystä. Kertomus toimitetaan viraston perusoikeusvastaavalle ja tietosuojavastaavalle sekä henkilötietojen suojaamisesta vastaavalle viranomaiselle entisessä Jugoslavian tasavallassa Makedoniassa. Viraston perusoikeusvastaava ja tietosuojavastaava raportoivat viraston pääjohtajalle.

               Riidat ja sopimuksen tulkinta

               Kaikki tämän sopimuksen soveltamiseen liittyvät ongelmat käsitellään entisen Jugoslavian tasavallan Makedonian toimivaltaisten viranomaisten ja viraston edustajien kesken, ja virasto kuulee entisen Jugoslavian tasavallan Makedonian naapurina olevaa jäsenvaltiota tai sen naapureina olevia jäsenvaltioita.

               Jos ratkaisuun ei päästä aikaisemmassa vaiheessa, tämän sopimuksen tulkintaa tai soveltamista koskevat riidat ratkaistaan yksinomaan entisen Jugoslavian tasavallan Makedonian ja Euroopan komission välisin neuvotteluin, ja komissio kuulee kaikkia entisen Jugoslavian tasavallan Makedonian naapureina olevia jäsenvaltioita.

               Sopimuksen täytäntöönpanosta vastaavat toimivaltaiset viranomaiset

               Entisessä Jugoslavian tasavallassa Makedoniassa tämän sopimuksen täytäntöönpanosta vastaa sisäasiainministeriö. Euroopan unionissa toimivaltainen viranomainen on Euroopan raja- ja merivartiovirasto.

               Yhteinen julistus

               Molemmat osapuolet ovat yhtä mieltä siitä, että pidättäytyminen toteuttamasta toimenpiteitä, jotka olisivat omiaan vaarantamaan vastaanottavan valtion toimivaltaisten viranomaisten mahdolliset myöhemmät syytetoimet ryhmän jäsentä vastaan, kattaa pidättäytymisen toteuttamasta toimenpiteitä, joilla helpotettaisiin aktiivisesti kyseisen ryhmän jäsenen paluuta entisessä Jugoslavian tasavallassa Makedoniassa sijaitsevista eurooppalaisen raja- ja merivartioston toimitiloista kotijäsenvaltioonsa odotettaessa viraston pääjohtajan lausuntoa.

               2018/0318 (NLE)

               Ehdotus

               NEUVOSTON PÄÄTÖS

               Euroopan raja- ja merivartioviraston entisessä Jugoslavian tasavallassa Makedoniassa toteuttamia toimia koskevan Euroopan unionin ja entisen Jugoslavian tasavallan Makedonian välisen asemaa koskevan sopimuksen tekemisestä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan b ja d alakohdan ja 79 artiklan 2 kohdan c alakohdan yhdessä sen 218 artiklan 6 kohdan a alakohdan kanssa,

               ottaa huomioon Euroopan komission ehdotuksen,

               ottaa huomioon Euroopan parlamentin hyväksynnän
                  3
               ,

               sekä katsoo seuraavaa:

               (1)Neuvoston [...] tekemän päätöksen 2018/XXX mukaisesti [...] allekirjoitti [...] Euroopan raja- ja merivartioviraston entisessä Jugoslavian tasavallassa Makedoniassa toteuttamia toimia koskevan Euroopan unionin ja entisen Jugoslavian tasavallan Makedonian välisen asemaa koskevan sopimuksen sillä varauksella, että sopimuksen tekeminen saatetaan päätökseen.

               (2)Asetuksen (EU) 2016/1624 54 artiklan 4 kohdan nojalla tapauksissa, joissa Euroopan raja- ja merivartioryhmiä aiotaan lähettää kolmanteen maahan sellaisiin toimiin, joissa ryhmien jäsenillä tulee olemaan täytäntöönpanovaltaa, tai jos muut kolmansissa maissa toteutettavat toimet näin edellyttävät, unionin on tehtävä kyseisen kolmannen maan kanssa asemaa koskeva sopimus. Asemaa koskevaan sopimukseen on sisällyttävä kaikki toimien toteuttamisen kannalta tarvittavat seikat.

               (3)Tämän asemaa koskevan sopimuksen ansiosta Euroopan raja- ja merivartioryhmiä voidaan lähettää toimintasuunnitelman mukaisesti nopeasti entisen Jugoslavian tasavallan Makedonian alueelle, jossa muuttovirrat ovat siirtymässä kohti rannikkoreittiä, auttamaan ulkorajojen rajaturvallisuuden ylläpitämisessä ja ihmissalakuljetuksen torjunnassa.

               (4)Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY
                  4
                mukaisesti. Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.

               (5)Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY
                  5
                mukaisesti. Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.

               (6)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan.

               (7)Sen vuoksi asemaa koskeva sopimus olisi hyväksyttävä Euroopan unionin puolesta,

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään unionin puolesta Euroopan raja- ja merivartioviraston entisessä Jugoslavian tasavallassa Makedoniassa toteuttamia toimia koskeva Euroopan unionin ja entisen Jugoslavian tasavallan Makedonian välinen asemaa koskeva sopimus.

               Sopimuksen teksti on liitetty tähän päätökseen.

               2 artikla

               Neuvoston puheenjohtaja nimeää henkilön, jolla on oikeus antaa Euroopan unionin puolesta sopimuksen 12 artiklan 5 kohdassa tarkoitettu ilmoitus.

               3 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 251, 16.9.2016, s. 1.

                     (2)

                        EUVL L 334, 19.12.2007, s. 7.

                     (3)

                        EUVL C […], […], s. […].

                     (4)

                        Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).

                     (5)

                        Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

    ---documentbreak---

               EUROOPAN KOMISSIO
            Bryssel 5.9.2018
            COM(2018) 611 final
            LIITE
            asiakirjaan
            Ehdotus neuvoston päätökseksi
            Euroopan raja- ja merivartioviraston entisessä Jugoslavian tasavallassa Makedoniassa toteuttamia toimia koskevan Euroopan unionin ja entisen Jugoslavian tasavallan Makedonian välisen asemaa koskevan sopimuksen tekemisestä

               LIITE

               Euroopan raja- ja merivartioviraston entisessä Jugoslavian tasavallassa Makedoniassa toteuttamia toimia koskeva Euroopan unionin ja entisen Jugoslavian tasavallan Makedonian välinen

               ASEMAA KOSKEVA SOPIMUS

               EUROOPAN UNIONI

               ja ENTINEN JUGOSLAVIAN TASAVALTA MAKEDONIA,

               jäljempänä ’osapuolet’, jotka

               KATSOVAT, että voi syntyä tilanteita, joissa Euroopan raja- ja merivartiovirasto, jäljempänä ’virasto’, koordinoi Euroopan unionin jäsenvaltioiden ja entisen Jugoslavian tasavallan Makedonian välistä operatiivista yhteistyötä, myös entisen Jugoslavian tasavallan Makedonian alueella,

               OTTAVAT HUOMIOON, että entinen Jugoslavian tasavalta Makedonia, joka on ollut EU:n ehdokasvaltio vuodesta 2005, tekee tiivistä yhteistyötä unionin kanssa muuttovirtojen hallinnassa ja laittoman maahanmuuton ja rajat ylittävän rikollisuuden torjunnassa,

               KATSOVAT, että osapuolet noudattavat tähän asemaa koskevaan sopimukseen liitetyissä julistuksissa olevia määräyksiä,

               KATSOVAT, että olisi luotava oikeudellinen kehys asemaa koskevan sopimuksen muodossa sellaisia tilanteita varten, joissa Euroopan raja- ja merivartioviraston ryhmien jäsenillä on täytäntöönpanovaltaa entisen Jugoslavian tasavallan Makedonian alueella,

               OTTAVAT HUOMIOON, että kaikissa Euroopan raja- ja merivartioviraston entisen Jugoslavian tasavallan Makedonian alueella toteuttamissa toimissa olisi kunnioitettava täysimääräisesti perusoikeuksia,

               OVAT PÄÄTTÄNEET TEHDÄ SEURAAVAN SOPIMUKSEN:

               1 artikla

               Sopimuksen soveltamisala

               1.Tällä sopimuksella säännellään oikeuksia ja velvollisuuksia, jotka viraston ryhmän jäsenillä on muuttovirtojen hallintaan ja laittoman maahanmuuton ja rajat ylittävän rikollisuuden torjuntaan liittyvien toimien yhteydessä entisessä Jugoslavian tasavallassa Makedoniassa, jossa heillä on täytäntöönpanovaltaa, sekä muita seikkoja, jotka ovat tarpeen sellaisten toimien toteuttamiseksi, joihin osallistuu viraston ryhmän jäseniä ja entisen Jugoslavian tasavallan Makedonian toimivaltaisia viranomaisia.

               2.Tällä sopimuksella ei laajenneta Euroopan yhteisön ja entisen Jugoslavian tasavallan Makedonian välisen luvattomasti maassa oleskelevien henkilöiden takaisinottamista koskevan sopimuksen, jäljempänä ’EY:n ja entisen Jugoslavian tasavallan Makedonian takaisinottosopimus’, soveltamisalaa. Tämä sopimus koskee 2 artiklan 4 kohdassa määriteltyjen palautusoperaatioiden osalta ainoastaan operatiivisen tuen tarjoamista palautusoperaatioille, jotka toteutetaan EY:n ja entisen Jugoslavian tasavallan Makedonian takaisinottosopimuksen mukaisesti.

               3.Tätä sopimusta sovelletaan ainoastaan entisen Jugoslavian tasavallan Makedonian alueella, ja ryhmän jäsenillä on täytäntöönpanovaltaa toimintasuunnitelmassa vahvistetuilla entisen Jugoslavian tasavallan Makedonian alueilla.

               2 artikla

               Määritelmät

               Tässä sopimuksessa tarkoitetaan

               1)’toimella’ yhteistä operaatiota, nopeaa rajainterventiota tai palautusoperaatiota;

               2)’yhteisellä operaatiolla’ laittoman maahanmuuton tai rajat ylittävän rikollisuuden torjumiseen tähtäävää toimea tai toimea, jonka tarkoituksena on lisätä teknistä ja operatiivista apua jäsenvaltion vastaisella entisen Jugoslavian tasavallan Makedonian rajalla sekä viraston ryhmän jäsenten lähettämistä entisen Jugoslavian tasavallan Makedonian alueelle tietyn ajanjakson ajaksi toimintasuunnitelman mukaisesti;

               3)’nopealla rajainterventiolla’ toimea, jonka tarkoituksena on vastata nopeasti tilanteeseen, jossa jonkin jäsenvaltion vastaiseen entisen Jugoslavian tasavallan Makedonian rajaan kohdistuu erityisiä ja suhteettomia haasteita, ja jota toteutetaan rajoitetun ajan toimintasuunnitelman mukaisesti;

               4)’palautusoperaatiolla’ viraston koordinoimaa operaatiota, johon yksi tai useampi jäsenvaltio antaa teknistä ja operatiivista tukea ja jossa yhdestä tai useammasta jäsenvaltiosta palautettavat henkilöt palautetaan joko pakkotoimin tai vapaaehtoisesti palaavina entiseen Jugoslavian tasavaltaan Makedoniaan luvattomasti maassa oleskelevien henkilöiden takaisinottamista koskevan Euroopan yhteisön ja entisen Jugoslavian tasavallan Makedonian välisen sopimuksen mukaisesti;

               5)’rajavalvonnalla’ rajalla toteutettavaa henkilöihin kohdistuvaa valvontaa, joka muista syistä riippumatta suoritetaan ainoastaan rajanylitysaikomuksen tai rajanylityksen perusteella ja joka käsittää rajatarkastukset rajanylityspaikoilla ja rajojen valvonnan rajanylityspaikkojen välillä;

               6)’ryhmän jäsenellä’ joko viraston henkilöstön jäsentä tai henkilöä, joka kuuluu osallistuvista jäsenvaltioista tulevien rajavartijoiden, myös jäsenvaltioiden virastoon tilapäisesti lähettämien rajavartijoiden, ryhmään, jota käytetään toimen aikana; ryhmän jäseniin voi kuulua myös muuta asiaankuuluvaa henkilöstöä, jonka tehtävät määritellään toimintasuunnitelmassa;

               7)’jäsenvaltiolla’ Euroopan unionin jäsenvaltiota;

               8)’kotijäsenvaltiolla’ jäsenvaltiota, jossa ryhmän jäsen on rajavartijana tai kuuluu muuhun asiaankuuluvaan henkilöstöön;

               9)’henkilötiedoilla’ kaikkia tunnistettuun tai tunnistettavissa olevaan luonnolliseen henkilöön liittyviä tietoja; tunnistettavissa olevana pidetään henkilöä, joka voidaan suoraan tai epäsuorasti tunnistaa erityisesti tunnistetietojen, kuten nimen, henkilönumeron, sijaintitiedon, verkkotunnistetietojen taikka yhden tai useamman hänelle tunnusomaisen fyysisen, fysiologisen, geneettisen, psyykkisen, taloudellisen, kulttuurillisen tai sosiaalisen tekijän perusteella;

               10)’osallistuvalla jäsenvaltiolla’ jäsenvaltiota, joka osallistuu toimeen entisessä Jugoslavian tasavallassa Makedoniassa toimittamalla teknistä kalustoa, rajavartijoita ja muuta asiaankuuluvaa ryhmän osana lähetettävää henkilöstöä;

               11)’virastolla’ eurooppalaisesta raja- ja merivartiostosta annetulla asetuksella (EU) 2016/1624 perustettua Euroopan raja- ja merivartiovirastoa;

               12)’ryhmän jäsenten täytäntöönpanovallalla’ valtuuksia, joita tarvitaan sellaisten rajavalvonta- ja palautusoperaatioiden edellyttämien tehtävien hoitamiseksi, jotka toteutetaan entisen Jugoslavian tasavallan Makedonian alueella toimintasuunnitelmaan sisältyvän yhteisen toimen aikana.

               3 artikla

               Toimen käynnistäminen

               1.Virasto voi ehdottaa toimen käynnistämistä entisen Jugoslavian tasavallan Makedonian toimivaltaisille viranomaisille. Entisen Jugoslavian tasavallan Makedonian toimivaltaiset viranomaiset voivat pyytää virastoa harkitsemaan toimen käynnistämistä.

               2.Toimen toteuttaminen edellyttää entisen Jugoslavian tasavallan Makedonian toimivaltaisten viranomaisten ja viraston suostumusta.

               4 artikla

               Toimintasuunnitelma

               Virasto ja entinen Jugoslavian tasavalta Makedonia hyväksyvät jokaisesta yhteisestä operaatiosta tai nopeasta rajainterventiosta toimintasuunnitelman, jolle on saatava myös toiminta-alueeseen rajoittuvan jäsenvaltion tai rajoittuvien jäsenvaltioiden hyväksyntä. Suunnitelmassa esitetään yksityiskohtaisesti yhteisen operaation tai nopean rajaintervention järjestelyihin ja menettelyihin liittyvät seikat, mukaan lukien tilannekuvaus ja -arvio ja toimintatapa, operatiivinen tavoite ja päämäärät, käytettävän teknisen kaluston tyyppi, toteuttamissuunnitelma, yhteistyö muiden kolmansien maiden, muiden unionin virastojen ja elinten tai kansainvälisten järjestöjen kanssa, perusoikeuksia, myös henkilötietojen suojaa, koskevat määräykset, toimen arvioitu kesto, maantieteellinen alue, jolla toimi toteutetaan, ryhmän jäsenten tehtävien, vastuiden, mukaan lukien perusoikeuksien kunnioittaminen, ja erityisohjeiden kuvaus sekä tietokantojen sallittu käyttö ja virka-aseiden, ammusten ja varusteiden sallittu käyttö entisessä Jugoslavian tasavallassa Makedoniassa, ryhmien kokoonpano sekä muun asiaankuuluvan henkilöstön lähettäminen, komentoa ja valvontaa koskevat määräykset, myös niiden entisen Jugoslavian tasavallan Makedonian rajavartijoiden nimet ja arvot, jotka ovat vastuussa yhteistyöstä viraston ryhmän jäsenten kanssa, ja erityisesti niiden entisen Jugoslavian tasavallan Makedonian rajavartijoiden nimet ja arvot, joiden komennossa ryhmät ovat entisen Jugoslavian tasavallan Makedonian alueella komennuksen aikana, sekä ryhmän jäsenten asema komentoketjussa ja käytettävän teknisen kaluston tyyppi; koordinointi-, komento-, valvonta-, viestintä- ja raportointirakenne, organisatoriset järjestelyt ja logistiikka, yhteisen operaation tai nopean rajaintervention arviointi ja sen rahoitukseen liittyvät näkökohdat. Yhteisen operaation tai nopean rajaintervention arvioinnin suorittavat entinen Jugoslavian tasavalta Makedonia ja virasto yhdessä.

               5 artikla

               Ryhmän jäsenten tehtävät ja valtuudet

               1. Ryhmän jäsenillä on valtuudet hoitaa rajavalvonnan ja palautusoperaatioiden edellyttämiä tehtäviä ja käyttää niiden edellyttämää täytäntöönpanovaltaa.

               2. Ryhmän jäsenten on noudatettava entisen Jugoslavian tasavallan Makedonian säädöksiä ja määräyksiä.

               3. Ryhmän jäsenet voivat hoitaa tehtäviä ja käyttää valtuuksia entisen Jugoslavian tasavallan Makedonian alueella ainoastaan entisen Jugoslavian tasavallan Makedonian rajavartijoiden tai muun asiaankuuluvan henkilöstön ohjeiden mukaisesti ja heidän läsnä ollessaan. Entinen Jugoslavian tasavalta Makedonia antaa tarpeen mukaan ryhmälle ohjeita toimintasuunnitelman mukaisesti.

               Virasto voi ilmoittaa koordinointivastaavansa välityksellä näkemyksensä ryhmälle annetuista ohjeista henkilölle, joka on asiasta vastuussa entisen Jugoslavian tasavallan Makedonian rajapoliisissa. Tässä tapauksessa entinen Jugoslavian tasavalta Makedonia ottaa kyseiset näkemykset huomioon ja noudattaa niitä mahdollisimman pitkälti.

               Jos ryhmälle annetut ohjeet eivät ole toimintasuunnitelman mukaisia, koordinointivastaava raportoi asiasta välittömästi viraston pääjohtajalle. Pääjohtaja voi toteuttaa aiheellisia toimenpiteitä, kuten keskeyttää tai lopettaa toimen.

               4. Ryhmän jäsenten on käytettävä tehtäviään hoitaessaan ja valtuuksiaan käyttäessään tarpeen mukaan omia virkapukujaan. Ryhmän jäsenten on käytettävä myös tarpeen mukaan näkyvää henkilötunnistetta ja liitettävä virkapukuunsa sininen käsivarsinauha, jossa on Euroopan unionin ja viraston tunnukset. Ryhmän jäsenten on pidettävä aina mukanaan 8 artiklassa tarkoitettua valtuuskirjaa voidakseen todistaa henkilöllisyytensä entisen Jugoslavian tasavallan Makedonian kansallisille viranomaisille.

               5. Ryhmän jäsenet voivat tehtäviään hoitaessaan ja valtuuksiaan käyttäessään kantaa virka-asetta, ammuksia ja varusteita kotijäsenvaltionsa kansallisen lainsäädännön ja entisen Jugoslavian tasavallan Makedonian lainsäädännön mukaisesti. Entinen Jugoslavian tasavalta Makedonia ilmoittaa sallitut virka-aseet, ammukset ja varusteet sekä niiden käyttöön liittyvät oikeudelliset puitteet ja ehdot virastolle ennen ryhmän jäsenten lähettämistä.

               6. Ryhmän jäsenillä on kotijäsenvaltion ja entisen Jugoslavian tasavallan Makedonian suostumuksella ja entisen Jugoslavian tasavallan Makedonian rajavartijoiden tai muun asiaankuuluvan henkilöstön läsnä ollessa sekä entisen Jugoslavian tasavallan Makedonian kansallisen lainsäädännön mukaisesti tehtäviään hoitaessaan ja valtuuksiaan käyttäessään oikeus voimankäyttöön, mukaan lukien virka-aseiden, ammusten ja varusteiden käyttö. Entinen Jugoslavian tasavalta Makedonia voi sallia ryhmän jäsenten voimankäytön, vaikka entisen Jugoslavian tasavallan Makedonian rajavartijoita tai muuta asiaankuuluvaa henkilöstöä ei olisi paikalla. Entinen Jugoslavian tasavalta Makedonia ilmoittaa sallitusta fyysisestä voimankäytöstä ja sallituista pakkokeinoista sekä niiden käyttöön liittyvistä ehdoista virastolle ennen ryhmän jäsenten lähettämistä.

               7.Entinen Jugoslavian tasavalta Makedonia ilmoittaa käytettävissä olevat kansalliset tietokannat virastolle ennen ryhmän jäsenten lähettämistä. Tietokantojen käyttö tapahtuu entisen Jugoslavian tasavallan Makedonian kansallisen lainsäädännön mukaisesti.

               Ainoastaan entisestä Jugoslavian tasavallasta Makedoniasta kotoisin olevat valtuutetut henkilöt, joilla on valtuudet käyttää asianomaisia kansallisia tietokantoja, voivat käyttää kansallisia tietokantoja.

               Entinen Jugoslavian tasavalta Makedonia voi sallia, että sen kansallisista tietokannoista peräisin olevat tiedot jaetaan ryhmän jäsenille, jos tämä on tarpeen toimintasuunnitelmassa määriteltyjen operatiivisten tavoitteiden saavuttamiseksi ja palautusoperaatioiden toteuttamiseksi.

               6 artikla

               Toimen keskeyttäminen ja lopettaminen

               1. Viraston pääjohtaja voi keskeyttää tai lopettaa toimen ilmoitettuaan asiasta kirjallisesti entiselle Jugoslavian tasavallalle Makedonialle, jos entinen Jugoslavian tasavalta Makedonia ei noudata tämän sopimuksen tai toimintasuunnitelman määräyksiä. Pääjohtaja ilmoittaa entiselle Jugoslavian tasavallalle Makedonialle keskeyttämisen tai lopettamisen syyt.

               2. Entinen Jugoslavian tasavalta Makedonia voi keskeyttää tai lopettaa toimen ilmoitettuaan asiasta kirjallisesti virastolle, jos virasto tai jokin osallistuva jäsenvaltio ei noudata tämän sopimuksen tai toimintasuunnitelman määräyksiä. Entinen Jugoslavian tasavalta Makedonia ilmoittaa virastolle keskeyttämisen tai lopettamisen syyt.

               3. Viraston pääjohtaja tai entisen Jugoslavian tasavallan Makedonian sisäasiainministeri voi keskeyttää tai lopettaa toimen erityisesti tapauksissa, joissa rikotaan perusoikeuksia, palauttamiskiellon periaatetta tai tietosuojasääntöjä.

               4. Toimen lopettaminen ei vaikuta oikeuksiin ja velvollisuuksiin, jotka johtuvat tämän sopimuksen tai toimintasuunnitelman soveltamisesta ennen toimen lopettamista.

               7 artikla

               Ryhmän jäsenten erioikeudet ja vapaudet

               1. Viraston ryhmän jäsenille myönnettyjen erioikeuksien ja vapauksien tarkoituksena on varmistaa, että he voivat hoitaa onnistuneesti virkatehtävänsä entisessä Jugoslavian tasavallassa Makedoniassa toimintasuunnitelman mukaisesti toteutettavien toimien aikana.

               2. Ryhmän jäsenten asiakirjat, kirjeenvaihto ja omaisuus ovat loukkaamattomat, lukuun ottamatta 8 kohdan nojalla sallittujen täytäntöönpanotoimenpiteiden toteuttamista.

               3. Ryhmän jäsenillä on rikosoikeudellinen koskemattomuus entisessä Jugoslavian tasavallassa Makedoniassa niiden toimenpiteiden osalta, joita he toteuttavat hoitaessaan virkatehtäviään toimintasuunnitelman mukaisten toimien aikana.

               Jos ryhmän jäsenen väitetään syyllistyneen rikokseen, asiasta annetaan välittömästi tieto viraston pääjohtajalle ja kotijäsenvaltion toimivaltaiselle viranomaiselle. Ennen oikeuskäsittelyn vireillepanoa viraston pääjohtaja antaa kotijäsenvaltion toimivaltaisen viranomaisen sekä entisen Jugoslavian tasavallan Makedonian toimivaltaisten viranomaisten mahdollisesti antamia lausuntoja huolellisesti tarkasteltuaan entisen Jugoslavian tasavallan Makedonian toimivaltaisille oikeusviranomaisille lausunnon siitä, toteutettiinko kyseinen toimenpide virkatehtäviä hoidettaessa toimintasuunnitelman mukaisten toimien aikana. Tätä lausuntoa odotettaessa virasto ja kotijäsenvaltio pidättäytyvät toteuttamasta toimenpiteitä, jotka olisivat omiaan vaarantamaan entisen Jugoslavian tasavallan Makedonian toimivaltaisten viranomaisten mahdolliset myöhemmät syytetoimet ryhmän jäsentä vastaan.

               Jos toimenpide toteutettiin hoidettaessa virkatehtäviä toimintasuunnitelman mukaisesti toteutettujen toimien aikana, oikeuskäsittelyä ei panna vireille. Jos toimenpidettä ei toteutettu hoidettaessa virkatehtäviä toimintasuunnitelman mukaisesti toteutettujen toimien aikana, oikeuskäsittelyä voidaan jatkaa. Viraston pääjohtajan lausunto sitoo entisen Jugoslavian tasavallan Makedonian viranomaisia.

               Ryhmän jäsenille myönnetyt erioikeudet ja rikosoikeudellinen koskemattomuus entisessä Jugoslavian tasavallassa Makedoniassa eivät vapauta heitä kotijäsenvaltion lainkäyttövallasta.

               4. Ryhmän jäsenillä on siviilioikeudellinen ja hallinto-oikeudellinen koskemattomuus entisessä Jugoslavian tasavallassa Makedoniassa niiden toimenpiteiden osalta, joita he toteuttavat hoitaessaan virkatehtäviään toimintasuunnitelman mukaisten toimien aikana.

               Jos ryhmän jäseniä vastaan nostetaan siviilioikeudellinen kanne jossain entisen Jugoslavian tasavallan Makedonian tuomioistuimessa, asiasta annetaan välittömästi tieto viraston pääjohtajalle ja kotijäsenvaltion toimivaltaiselle viranomaiselle. Ennen oikeuskäsittelyn vireillepanoa viraston pääjohtaja antaa kotijäsenvaltion toimivaltaisen viranomaisen sekä entisen Jugoslavian tasavallan Makedonian toimivaltaisen viranomaisen mahdollisesti antamia lausuntoja huolellisesti tarkasteltuaan entisen Jugoslavian tasavallan Makedonian toimivaltaisille oikeusviranomaisille lausunnon siitä, toteuttivatko ryhmän jäsenet kyseisen toimenpiteen virkatehtäviä hoitaessaan toimintasuunnitelman mukaisten toimien aikana.

               Jos toimenpide toteutettiin hoidettaessa virkatehtäviä toimintasuunnitelman mukaisesti toteutettujen toimien aikana, oikeuskäsittelyä ei panna vireille. Jos toimenpidettä ei toteutettu hoidettaessa virkatehtäviä toimintasuunnitelman mukaisesti toteutettujen toimien aikana, oikeuskäsittelyä voidaan jatkaa. Viraston pääjohtajan lausunto sitoo entisen Jugoslavian tasavallan Makedonian viranomaisia.

               Jos ryhmän jäseniä koskeva oikeuskäsittely pannaan vireille, he eivät pääkanteeseen välittömästi liittyvän vastakanteen osalta voi vedota lainkäytölliseen koskemattomuuteen.

               5. Kotijäsenvaltio voi tapauksen mukaan poistaa tämän artiklan 3 ja 4 kohdassa tarkoitetun, ryhmän jäsenten rikos-, siviili- ja hallinto-oikeudellisen koskemattomuuden entisessä Jugoslavian tasavallassa Makedoniassa. Poistamisen on aina oltava nimenomainen.

               6. Ryhmän jäsenet eivät ole velvollisia esiintymään todistajina.

               7. Jos ryhmän jäsen aiheuttaa vahinkoa hoitaessaan virkatehtäviä toimintasuunnitelman mukaisten toimien aikana, entinen Jugoslavian tasavalta Makedonia on vastuussa vahingosta.

               Jos vahinko johtuu osallistuvan jäsenvaltion lähettämän ryhmän jäsenen törkeästä huolimattomuudesta tai tahallisesta väärinkäytöksestä tai jos toimenpide ei liity virkatehtävien hoitamiseen, entinen Jugoslavian tasavalta Makedonia voi pyytää viraston pääjohtajan kautta, että kyseinen osallistuva jäsenvaltio korvaa vahingon.

               Jos vahinko johtuu viraston henkilöstöön kuuluvan ryhmän jäsenen törkeästä huolimattomuudesta tai tahallisesta väärinkäytöksestä tai jos toimenpide ei liity virkatehtävien hoitamiseen, entinen Jugoslavian tasavalta Makedonia voi pyytää, että virasto korvaa vahingon.

               8. Ryhmän jäseniä kohtaan ei saa ryhtyä minkäänlaisiin täytäntöönpanotoimiin, paitsi jos heitä vastaan nostetaan siviilioikeudellinen kanne, joka ei liity heidän virkatehtäviinsä toimintasuunnitelman mukaisten toimien aikana.

               Ryhmän jäsenten omaisuuteen, joka viraston pääjohtajan lausunnon mukaan on välttämätön virkatehtävien hoitamiseksi, ei saa kohdistaa tuomion, päätöksen tai määräyksen täytäntöönpanon edellyttämää takavarikkoa. Siviilioikeudellisessa menettelyssä ryhmän jäsenten henkilökohtaista vapautta ei saa rajoittaa eikä heihin saa kohdistaa mitään muita pakkokeinoja.

               9. Ryhmän jäsenten oikeudellinen koskemattomuus entisessä Jugoslavian tasavallassa Makedoniassa ei vapauta heitä kotijäsenvaltion lainkäyttövallasta.

               10. Ryhmän jäsenet on vapautettu entisessä Jugoslavian tasavallassa Makedoniassa voimassa olevista sosiaaliturvamääräyksistä viraston hyväksi suoritettujen palvelujen osalta.

               11. Ryhmän jäsenet on vapautettu kaikista entisessä Jugoslavian tasavallassa Makedoniassa kannettavista veroista viraston tai kotijäsenvaltioiden heille maksamien palkkojen ja palkkioiden sekä kaikkien entisen Jugoslavian tasavallan Makedonian ulkopuolelta saatujen tulojen osalta.

               12. Entinen Jugoslavian tasavalta Makedonia sallii voimassa olevien lakien ja määräysten mukaisesti ryhmän jäsenten henkilökohtaiseen käyttöön tarkoitettujen tavaroiden maahantuonnin ja vapauttaa ne kaikista tulleista, veroista ja muista vastaavista maksuista, lukuun ottamatta tällaisten tavaroiden varastoinnista, kuljetuksista ja vastaavista palveluista perittäviä maksuja. Entinen Jugoslavian tasavalta Makedonia sallii myös kyseisten tavaroiden maastaviennin.

               13. Ryhmän jäsenten henkilökohtaiset matkatavarat on vapautettu tarkastuksesta, ellei ole vakavia perusteita olettaa, että niissä on muita kuin ryhmän jäsenten henkilökohtaiseen käyttöön tarkoitettuja tavaroita taikka tavaroita, joiden maahantuonti tai maastavienti on lailla kielletty tai jotka ovat entisen Jugoslavian tasavallan Makedonian karanteenimääräysten alaisia. Henkilökohtaisten matkatavaroiden tarkastus saadaan suorittaa vain ryhmän asianomaisen jäsenen (asianomaisten jäsenten) tai ryhmän jäsenen (jäsenten) valtuutetun edustajan läsnä ollessa.

               8 artikla

               Valtuuskirja

               1. Virasto antaa yhteistyössä entisen Jugoslavian tasavallan Makedonian kanssa ryhmän kullekin jäsenelle osapuolten virallisilla kielillä valtuuskirjan, jonka avulla hän voi todistaa henkilöllisyytensä entisen Jugoslavian tasavallan Makedonian viranomaisille ja joka osoittaa, että sen haltijalla on oikeus hoitaa tämän sopimuksen 5 artiklassa ja toimintasuunnitelmassa tarkoitettuja tehtäviä ja käyttää niissä tarkoitettuja valtuuksia. Asiakirjassa on oltava seuraavat tiedot ryhmän jäsenestä: nimi ja kansalaisuus; arvo tai tehtävänimike; digitaalisessa muodossa oleva tuore valokuva ja tehtävät, joita henkilöllä on lupa hoitaa lähettämisen aikana.

               2. Valtuuskirja yhdessä voimassa olevan matkustusasiakirjan kanssa antaa ryhmän jäsenelle oikeuden päästä entiseen Jugoslavian tasavaltaan Makedoniaan ilman viisumia tai ennakkolupaa.

               3. Valtuuskirja on palautettava virastolle toimen päättyessä.

               9 artikla

               Perusoikeudet

               1. Tehtäviään hoitaessaan ja valtuuksiaan käyttäessään ryhmän jäsenten on kunnioitettava täysimääräisesti perusoikeuksia ja -vapauksia, joihin kuuluu pääsy turvapaikkamenettelyjen piiriin, ihmisarvo, kidutuksen sekä epäinhimillisen tai halventavan kohtelun kielto, oikeus vapauteen, palauttamiskiellon periaate ja joukkokarkotusten kielto, lapsen oikeudet ja oikeus nauttia yksityis- ja perhe-elämän kunnioitusta. He eivät saa tehtäviään hoitaessaan ja valtuuksiaan käyttäessään syrjiä ketään mielivaltaisesti millään perusteella, kuten sukupuolen, rodun, etnisen alkuperän, uskonnon, vakaumuksen, vammaisuuden, iän, seksuaalisen suuntautumisen tai sukupuoli-identiteetin perusteella. Kaikkien perusoikeuksia ja -vapauksia heikentävien toimenpiteiden, joita he tehtäviään hoitaessaan ja valtuuksiaan käyttäessään toteuttavat, on oltava oikeassa suhteessa tällaisille toimenpiteille asetettuihin tavoitteisiin nähden, ja niiden yhteydessä on noudatettava keskeisiltä osin näitä perusoikeuksia ja -vapauksia.

               2. Kummallakin osapuolella on oltava valitusmekanismi sellaisten väitteiden käsittelemiseksi, joiden mukaan niiden henkilöstö on loukannut perusoikeuksia hoitaessaan virkatehtäviään tämän sopimuksen nojalla toteutetun yhteisen operaation, nopean rajaintervention tai palautusoperaation yhteydessä.

               10 artikla

               Henkilötietojen käsittely

               1. Henkilötietoja käsitellään ainoastaan, jos tällainen tietojenkäsittely on tarpeen entisen Jugoslavian tasavallan Makedonian, viraston tai osallistuvien jäsenvaltioiden pannessa tätä sopimusta täytäntöön.

               2. Entisen Jugoslavian tasavallan Makedonian toteuttamaan henkilötietojen käsittelyyn sovelletaan sen kansallista lainsäädäntöä.

               3. Viraston ja osallistuvan jäsenvaltion tai osallistuvien jäsenvaltioiden toteuttamaan, hallinnollisia tarkoituksia varten suoritettavaan henkilötietojen käsittelyyn, mukaan luettuna henkilötietojen siirtäminen entiseen Jugoslavian tasavaltaan Makedoniaan, sovelletaan yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua asetusta (EY) N:o 45/2001, yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY, rikosasioissa tehtävässä poliisi- ja oikeudellisessa yhteistyössä käsiteltävien henkilötietojen suojaamisesta 27 päivänä marraskuuta 2008 tehtyä neuvoston puitepäätöstä 2008/977/YOS sekä asetuksen (EU) 2016/1624 45 artiklan 2 kohdassa tarkoitettuja viraston vahvistamia toimenpiteitä asetuksen (EY) N:o 45/2001 soveltamiseksi.

               4. Jos käsittelyyn liittyy henkilötietojen siirtämistä, jäsenvaltiot ja virasto ilmoittavat henkilötietoja entiseen Jugoslavian tasavaltaan Makedoniaan siirtäessään tietoihin pääsyä tai niiden käyttöä koskevista yleisistä tai erityisistä rajoituksista, mukaan lukien tietojen siirron, poistamisen tai tuhoamisen osalta. Jos tällaisten rajoitusten tarve tulee ilmeiseksi henkilötietojen siirron jälkeen, ne ilmoittavat asiasta entiselle Jugoslavian tasavallalle Makedonialle.

               5. Virasto, osallistuvat jäsenvaltiot ja entinen Jugoslavian tasavalta Makedonia voivat käsitellä toimen aikana hallinnollisia tarkoituksia varten kerättyjä henkilötietoja sovellettavan tietosuojalainsäädännön mukaisesti.

               6. Virasto, osallistuvat jäsenvaltiot ja entinen Jugoslavian tasavalta Makedonia laativat kunkin toimen päättyessä yhteisen kertomuksen tämän artiklan 1–5 kohdan soveltamisesta. Kertomus toimitetaan viraston perusoikeusvastaavalle ja tietosuojavastaavalle sekä henkilötietojen suojaamisesta vastaavalle viranomaiselle entisessä Jugoslavian tasavallassa Makedoniassa. Viraston perusoikeusvastaava ja tietosuojavastaava raportoivat viraston pääjohtajalle.

               11 artikla

               Riidat ja sopimuksen tulkinta

               1. Kaikki tämän sopimuksen soveltamiseen liittyvät ongelmat käsitellään entisen Jugoslavian tasavallan Makedonian toimivaltaisten viranomaisten ja viraston edustajien kesken, ja virasto kuulee entisen Jugoslavian tasavallan Makedonian naapurina olevaa jäsenvaltiota tai sen naapureina olevia jäsenvaltioita.

               2. Jos ratkaisuun ei päästä aikaisemmassa vaiheessa, tämän sopimuksen tulkintaa tai soveltamista koskevat riidat ratkaistaan yksinomaan entisen Jugoslavian tasavallan Makedonian ja Euroopan komission välisin neuvotteluin, ja komissio kuulee kaikkia entisen Jugoslavian tasavallan Makedonian naapureina olevia jäsenvaltioita.

               12 artikla

               Sopimuksen voimaantulo, voimassaolo ja irtisanominen

               1. Osapuolet hyväksyvät tämän sopimuksen omien sisäisten oikeudellisten menettelyjensä mukaisesti.

               2. Tämä sopimus tulee voimaan sitä päivää seuraavan toisen kuukauden ensimmäisenä päivänä, jona osapuolet ovat ilmoittaneet toisilleen 1 kohdassa tarkoitettujen sisäisten oikeudellisten menettelyjen päätökseen saattamisesta.

               3. Tämä sopimus tehdään määräämättömäksi ajaksi. Sopimus voidaan irtisanoa osapuolten välisellä kirjallisella sopimuksella tai jommankumman osapuolen yksipuolisesta aloitteesta. Viimeksi mainitussa tapauksessa osapuoli, joka haluaa irtisanoa sopimuksen, ilmoittaa asiasta kirjallisesti toiselle osapuolelle diplomaattikanavien kautta.

               Irtisanominen tulee voimaan sitä päivää seuraavan toisen kuukauden ensimmäisenä päivänä, jona ilmoitus annettiin.

               4. Sopimusta voidaan muuttaa milloin tahansa molempien osapuolten kirjallisesti antamalla yhteisellä suostumuksella. Muutokset tulevat voimaan tämän artiklan 1 kohdan mukaisesti.

               5. Tämän artiklan mukaisesti tehdyt ilmoitukset lähetetään Euroopan unionin osalta Euroopan unionin neuvoston pääsihteeristöön ja entisen Jugoslavian tasavallan Makedonian osalta entisen Jugoslavian tasavallan Makedonian ulkoasiainministeriöön.

               13 artikla

               Suhde muihin sopimuksiin

               Tämä sopimus ei vaikuta osapuolten muihin oikeuksiin ja velvoitteisiin, jotka perustuvat molempia osapuolia sitoviin kansainvälisiin sopimuksiin.

               14 artikla

               Sopimuksen täytäntöönpanosta vastaavat toimivaltaiset viranomaiset

               1. Entisessä Jugoslavian tasavallassa Makedoniassa tämän sopimuksen täytäntöönpanosta vastaava toimivaltainen viranomainen on sisäasiainministeriö.

               2. Euroopan unionissa tämän sopimuksen täytäntöönpanosta vastaava toimivaltainen viranomainen on virasto.

               ISLANTIA, NORJAA, SVEITSIÄ JA LIECHTENSTEINIA KOSKEVA YHTEINEN JULISTUS

               Sopimuspuolet ottavat huomioon Euroopan unionin sekä Norjan, Islannin, Sveitsin ja Liechtensteinin läheiset suhteet, jotka johtuvat erityisesti näiden maiden osallistumisesta Schengenin säännöstön täytäntöönpanoon, soveltamiseen ja kehittämiseen 18 päivänä toukokuuta 1999 ja 26 päivänä lokakuuta 2004 tehdyistä sopimuksista.

               Tämän vuoksi on suotavaa, että toisaalta Norjan, Islannin, Sveitsin ja Liechtensteinin viranomaiset ja toisaalta entisen Jugoslavian tasavallan Makedonian viranomaiset tekevät viipymättä kahdenväliset Euroopan raja- ja merivartioviraston entisessä Jugoslavian tasavallassa Makedoniassa toteuttamia toimia koskevat sopimukset tätä sopimusta vastaavin ehdoin.

               YHTEINEN JULISTUS

               Molemmat osapuolet ovat yhtä mieltä siitä, että pidättäytyminen toteuttamasta toimenpiteitä, jotka olisivat omiaan vaarantamaan vastaanottavan valtion toimivaltaisten viranomaisten mahdolliset myöhemmät syytetoimet ryhmän jäsentä vastaan, kattaa pidättäytymisen toteuttamasta toimenpiteitä, jotka aktiivisesti helpottaisivat ryhmän kyseisen jäsenen paluuta entisessä Jugoslavian tasavallassa Makedoniassa sijaitsevista eurooppalaisen raja- ja merivartioston toimitiloista kotijäsenvaltioonsa odotettaessa viraston pääjohtajan lausuntoa.


               EUROOPAN KOMISSIO
            Bryssel 13.12.2018
            COM(2018) 825 final
            2018/0417(CNS)
            Ehdotus
            NEUVOSTON PÄÄTÖS
            päätöksen N:o 940/2014/EU muuttamisesta niiden tuotteiden osalta, joihin voidaan soveltaa vapautusta meriverosta tai meriveron alennusta

               PERUSTELUT

               Euroopan unionin toiminnasta tehdyn sopimuksen (SEUT) määräyksiä sovelletaan unionin syrjäisimpiin alueisiin. Ranskan syrjäisimmät alueet jäävät kuitenkin alv- ja valmisteverodirektiivien alueellisen soveltamisalan ulkopuolelle.

               SEUT-sopimuksen määräysten – etenkin sen 110 artiklan – mukaan verotusta ei periaatteessa saa Ranskan syrjäisimmillä alueilla eriyttää paikallistuotteiden sekä Ranskan Euroopassa sijaitsevilta alueilta, muista jäsenvaltioista tai kolmansista maista lähtöisin olevien tuotteiden välillä. SEUT-sopimuksen 349 artiklassa määrätään kuitenkin mahdollisuudesta ottaa käyttöön kyseisten alueiden hyväksi toteutettavia erityistoimenpiteitä syrjäisimpien alueiden taloudelliseen ja sosiaaliseen kehitykseen vaikuttavien pysyvien haittojen vuoksi. Tällaisia toimenpiteitä toteutetaan eri politiikanaloilla, joihin kuuluu myös veropolitiikka.

               Merivero on välillinen vero, joka on voimassa ainoastaan Ranskan merentakaisilla alueilla Martiniquella, Guadeloupella, Ranskan Guayanassa, Réunionilla ja Mayottella. Tätä veroa sovelletaan tavaroiden tuontiin riippumatta siitä, mistä ne ovat peräisin, ja tuotantoon osallistuvien henkilöiden vastikkeelliseen tavaroiden luovutukseen. Sitä sovelletaan periaatteessa samalla tavalla paikallisesti valmistettuihin tuotteisiin ja tuontituotteisiin.

               Neuvoston 17. joulukuuta 2014 tekemän päätöksen N:o 940/2014/EU mukaan Ranska saa kuitenkin soveltaa 31. joulukuuta 2020 saakka  meriverosta vapautusta tai meriveron alennusta tiettyihin paikallisesti valmistettuihin tuotteisiin. Mainitun päätöksen liitteessä on luettelo tuotteista, joihin verovapautuksia tai veronalennuksia voidaan soveltaa. Ero paikallisesti valmistettujen tuotteiden ja muiden tuotteiden verotuksen välillä saa olla tuotteesta riippuen enintään 10, 20 tai 30 prosenttiyksikköä. Liitteessä olevassa A osassa luetellaan tuotteet, joiden osalta ero verotuksessa ei saa ylittää 10:tä prosenttiyksikköä, B osassa tuotteet, joiden osalta ero ei saa ylittää 20:tä prosenttiyksikköä, ja C osassa tuotteet, joiden osalta ero ei saa ylittää 30:tä prosenttiyksikköä.

               Edellä mainitussa 17. joulukuuta 2014 annetussa neuvoston päätöksessä ilmoitetaan syyt, joiden vuoksi erityistoimenpiteiden toteuttaminen on katsottu perustelluksi. Näitä ovat muun muassa syrjäinen sijainti, ulkoinen raaka-aine- ja energiariippuvuus, suurempien varastojen perustamisen välttämättömyys, paikallisten markkinoiden pieni koko ja viennin kehittymättömyys. Kaikki nämä tekijät yhdessä nostavat paikallisesti valmistettujen tuotteiden tuotantokustannuksia ja siten myös omakustannushintaa. Ilman erityistoimenpiteitä paikalliset tuotteet eivät pystyisi kilpailemaan tasapuolisesti muualta tuotavien tuotteiden kanssa, vaikka huomioon otettaisiin myös kustannukset, joita muualla tuotettujen tuotteiden kuljettamisesta merentakaisiin departementteihin aiheutuu. Silloin vaikeutuisi paikallisen tuotannon säilyttäminen. Erityistoimenpiteet, joista säädetään 17. joulukuuta 2014 annetussa neuvoston päätöksessä, onkin suunniteltu siten, että niillä vahvistetaan paikallista tuotantoa.

               Kyseisen päätöksen 3 artiklan mukaan Ranskan viranomaisten on toimitettava komissiolle viimeistään 31. joulukuuta 2017 kertomus päätöksessä tarkoitettujen verojärjestelyjen soveltamisesta, jotta voidaan arvioida toteutettujen toimenpiteiden vaikutusta ja niiden osuutta paikallisen taloudellisen toiminnan edistämisessä tai säilyttämisessä ottaen huomioon syrjäisimpiä alueita koskevat haitat. Tämän kertomuksen perusteella komissio antaa neuvostolle kertomuksen, jossa esitetään kattava taloudellinen ja sosiaalinen analyysi, ja tarvittaessa ehdotuksen päätöksen 940/2014/EU säännösten mukauttamiseksi.

               Ranskan viranomaiset toimittivat kyseisen kertomuksen komissiolle 12. helmikuuta 2018. Ranskan syrjäisimpiä alueita koskevat erityiset arviointikertomukset, joiden yhteydessä pyydettiin mukauttamaan eriytetyn verotuksen piiriin kuuluvien tuotteiden luetteloa, toimitettiin Guayanan osalta 15. maaliskuuta 2018 ja Martiniquen ja Guadeloupen osalta 4. kesäkuuta 2018. Mayotten osalta toimitettiin 28. elokuuta 2018 kertomus, johon ei liittynyt pyyntöä luettelon ajantasaistamisesta. Uuden tuotteen luetteloon sisällyttämistä koskeva täydentävä hakemus tehtiin 26. lokakuuta 2018.

               Pyynnöt Ranskan viranomaisten toimittamien luetteloiden saattamisesta ajan tasalle koskevat pääasiassa uusien tuotteiden lisäämistä luetteloihin (50), mutta myös tuotteiden luokittelemista uudelleen listalla siten, että mahdollistetaan verotuksen pidemmälle menevä eriyttäminen (28), sekä kyseisten tuotteiden tuoteluokan laajentamista (7). Lisäksi muutama pyyntö koski tuotekoodien päivittämistä (9 tuotetta Ranskan Guayanassa). Pyyntöjen tarkoituksena on palauttaa yritysten kilpailukyky korvaamalla osa paikallisen tuotannon ylimääräisistä tuotantokustannuksista.

               Päätöksen 940/2014/EU 3 artiklassa tarkoitetussa komission kertomuksessa esitetään  taloudellinen ja sosiaalinen analyysi meriverojärjestelmän soveltamisesta kyseisen päätöksen voimaantulosta alkaen, ja siinä kehotetaan vastaamaan myönteisesti Ranskan viranomaisten luetteloiden päivittämistä koskevaan pyyntöön.

               Tiettyjen paikallisten tuotannonalojen osalta hintojen lasku tai jopa romahtaminen, raivokas hintakilpailu, rakennusalan vaikeudet, markkinaosuuksien supistuminen ja/tai ylimääräisten tuotantokustannusten lisääntyminen uhkaavat toiminnan ja työpaikkojen säilymistä.

               Lisäksi uutta tuotantoa kehittyy vain vähän, ja sitä uhkaavat kohtuuttomat tuotantokustannukset, jotka heikentävät tuotannon kilpailukykyä suhteessa Manner-Ranskasta tai Aasiasta tuotuihin halpatuotteisiin.

               Nämä olosuhteet edellyttävät verotuksen eriyttämistä tai korottamista kyseessä olevan paikallisen tuotannon hyväksi, koska kysymys on ensiarvoisen tärkeä kyseisille alueille.

               Kertomus on toimitettu neuvostolle tänään ja siihen on liitetty tämä ehdotus neuvoston päätökseksi.

               Tämän ehdotuksen tarkoituksena on mukauttaa eriytettyyn verotukseen oikeutettujen tuotteiden luetteloa päätöksen N:o 940/2014/EU hyväksymisen jälkeen tapahtuneisiin talouden muutoksiin.

               1.EHDOTUKSEN TAUSTA

               •Ehdotuksen perustelut ja tavoitteet

               Ranskan viranomaiset pyysivät 15. maaliskuuta 2018 komissiota esittämään luonnoksen 17. joulukuuta 2014 annetun neuvoston päätöksen 940/2014/EU tekniseksi mukauttamiseksi. Pyyntöön oli liitetty kertomukset, joilla perusteltiin pyydettyjä mukautuksia. Näiden kertomusten perusteella komissio on tänään toimittanut neuvostolle kertomuksen, joka sisältää  taloudellisen ja sosiaalisen analyysin meriverojärjestelmän soveltamisesta ja jossa perustellaan tarve mukauttaa päätöstä 940/2014/EU.

               •Yhdenmukaisuus muiden alaa koskevien politiikkojen säännösten kanssa

               Tämä aloite vastaa SEUT-sopimuksen 349 artiklassa täsmennetyssä poliittisessa ohjeistuksessa määriteltyjä painopisteitä. Mainitussa artiklassa tunnustetaan, että syrjäisimpien alueiden – joihin Guadeloupe, Ranskan Guayana, Martinique, Réunion ja Mayotte kuuluvat – rakenteellinen, sosiaalinen ja taloudellinen tilanne, jota vaikeuttaa niiden syrjäinen sijainti, saaristoluonne, pieni koko, vaikea pinnanmuodostus ja ilmasto sekä taloudellinen riippuvuus muutamista harvoista tuotteista, ovat pysyviä tekijöitä ja niillä on yhteisvaikutuksia, jotka haittaavat suuresti kyseisten alueiden kehitystä. Sen vuoksi 349 artiklassa määrätään, että neuvosto hyväksyy komission ehdotuksesta ja Euroopan parlamenttia kuultuaan erityistoimenpiteitä, joiden tarkoituksena on erityisesti määritellä ne edellytykset, joilla perussopimuksia sovelletaan kyseisiin alueisiin, mukaan lukien yhteiset politiikat. Eriytetyn verotuksen piiriin kuuluvien tuotteiden luettelojen mukauttamisen tavoitteena on edistää ja säilyttää tiettyjä paikallisen tuotannon aloja, jotka ovat erityisen uhattuja, ja siten tukea työllisyyttä merentakaisissa departementeissa. Mukauttaminen syventää sisämarkkinoita ja palauttaa näiden paikallisten tuotannonalojen kilpailukykyä korvaamalla niiden maantieteellisestä ja taloudellisesta tilanteesta johtuvia haittoja.

               •Yhdenmukaisuus unionin muiden politiikkojen kanssa

                  Neuvosto hyväksyy SEUT-sopimuksen 349 artiklan kolmannessa kohdassa tarkoitetut toimenpiteet syrjäisimpien alueiden erityispiirteet ja rajoitukset huomioon ottaen ja heikentämättä unionin oikeusjärjestyksen, sisämarkkinat ja yhteiset politiikat mukaan luettuina, yhtenäisyyttä ja johdonmukaisuutta. Päätös N:o 940/2014/EU ja tekijät, joihin se perustuu, on todettu yhdenmukaisiksi unionin muiden politiikkojen kanssa. Tämä aloite koskee päätöksen N:o 940/2014/EU liitteen rajoitettua mukauttamista. Muita päätöksen N:o 940/2014/EU osia ei muuteta. Sen vuoksi eriytetyn verotuksen piiriin kuuluvien tuotteiden luettelon mukauttaminen ei voi vaikuttaa päätöksen N:o 940/2014/EU yhdenmukaisuuteen unionin muiden politiikkojen kanssa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Euroopan unionin toiminnasta tehdyn sopimuksen (SEUT) 349 artikla.

               •Toissijaisuusperiaate (jaetun toimivallan osalta)

               Ainoastaan neuvostolla on SEUT-sopimuksen 349 artiklan nojalla valtuudet toteuttaa syrjäisimpien alueiden hyväksi erityistoimenpiteitä, joilla mukautetaan perussopimusten, mukaan lukien yhteisten politiikkojen, soveltamista kyseisiin alueisiin niiden taloudelliseen ja sosiaaliseen kehitykseen vaikuttavien pysyvien haittojen vuoksi.

               Sen vuoksi ehdotus on toissijaisuusperiaatteen mukainen.

               •Suhteellisuusperiaate

               Ehdotus on suhteellisuusperiaatteen mukainen seuraavista syistä:

                Se koskee ainoastaan tuotteita, joiden osalta tuoteluetteloon lisääminen tai muuttaminen luettelossa on osoittautunut perustelluksi.

               Lisäksi tähän ehdotukseen sisältyviin tuotteisiin sovellettava verokantojen suurin sallittu porrastus on myös rajattu vain siihen, mikä on välttämätöntä paikalliselle tuotannolle aiheutuvien lisäkustannusten kannalta. Ranskan merentakaisille alueille ja merentakaisiin departementteihin tuotaviin tuotteisiin kohdistuva verorasitus ei sen vuoksi ylitä sitä, mikä on välttämätöntä kyseessä olevien paikallisesti valmistettujen tuotteiden heikomman kilpailukyvyn kompensoimiseksi.

               Päätöksen N:o 940/2014/EU oikeudellisissa puitteissa ainoa keino ottaa käyttöön paikallisiin tuotteisiin sovellettavia eriytettyjä verokantoja tai muuttaa niitä on olemassa olevan päätöksen muuttaminen. Ehdotuksen tarkoituksena on mukauttaa päätöstä N:o 940/2014/EU.

               •Toimintatavan valinta

               Ehdotettu sääntelytapa: neuvoston päätös.

               Muut sääntelytavat eivät olisi soveltuvia.

               Myös muutettava asiakirja on neuvoston päätös, jolla on sama oikeusperusta (SEUT-sopimuksen 349 artikla).

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

               A. Kuten Euroopan unionin tuomioistuin on tulkinnut yhdistetyissä asioissa C-132/14 – C-136/14
                  1
               , SEUT-sopimuksen 349 artiklan ensimmäisestä kohdasta ilmenee, että siinä tarkoitetut ”erityistoimenpiteet” hyväksytään ”ottaen huomioon” syrjäisimpien alueiden ”rakenteellinen, sosiaalinen ja taloudellinen tilanne”, jota ”vaikeuttaa” tietty määrä tekijöitä, jotka ”sen vuoksi, että ne ovat pysyviä tekijöitä ja niillä on yhteisvaikutuksia, haittaavat suuresti näiden alueiden kehitystä”. SEUT-sopimuksen 349 artiklan ensimmäisessä kohdassa esitetään nämä tekijät, jotka vaikeuttavat syrjäisimpien alueiden rakenteellista, sosiaalista ja taloudellista tilannetta ja jotka neuvoston on otettava SEUT-sopimuksen 349 artiklan kolmannen kohdan mukaisesti huomioon hyväksyessään erityistoimenpiteitä. Edellä kuvaillun tuomioistuimen näkemyksen perusteella ja jäljempänä esitetyistä syistä komissio katsoo, että eriytetyn verotuksen piiriin kuuluvien tuotteiden luettelon välitön mukauttaminen on ainoa asianmukainen ratkaisu:

               - Ehdotettujen muutosten avulla voidaan reagoida muutoksiin, joita taloudessa on tapahtunut päätöksen N:o 940/2014/EU hyväksymisen jälkeen (hintojen lasku tai jopa romahtaminen, raivokas hintakilpailu, rakennusalan vaikeudet, markkinaosuuksien supistuminen ja/tai ylimääräisten tuotantokustannusten lisääntyminen) ja siten välttää välittömät ja todennäköisesti peruuttamattomat vahingot tietyille haavoittuvassa asemassa oleville paikallisille tuotannonaloille.

               Kyseessä olevilla alueilla kehittyy myös eräitä uusia toimintoja, joita uhkaa halpatuontituotteiden kova kilpailu samalla, kun alat kärsivät korkeista tuotantokustannuksista, mikä haittaa niiden kilpailukykyä.

               - Eräiden paikallisten tuotannonalojen tuotantokustannukset kasvavat. Lisäkustannukset, joita ei kompensoida eriytetyllä verotuksella, uhkaavat paikallisten yritysten olemassaoloa. Useimmat näistä ovat pk-yrityksiä (68  prosenttia niistä työllistää vähemmän kuin 20 työntekijää) eli jo lähtökohtaisesti haavoittuvassa asemassa.

               - Tämä aloite on keskeinen toimenpide, jolla tuetaan ja pidetään yllä paikallista tuotantoa Ranskan syrjäisimmillä alueilla. Meriverojärjestelmällä on suora vaikutus paikallisiin yrityksiin. Se mahdollistaa uusien paikallistoimintojen kehittämisen korkeista tuotantokustannuksista huolimatta.

               On kuitenkin elintärkeää säilyttää paikallinen tuotanto Ranskan syrjäisimmillä alueilla, joilla työttömyys ja etenkin nuorisotyöttömyys on Euroopan korkeinta.

               B. Ensinnäkin olisi täsmennettävä, että niiden tuotteiden luettelon mukauttaminen, joihin voidaan soveltaa eriytettyä verotusta, on ainoa vaihtoehto, jolla voidaan varmistaa paikallisen tuotannon ylläpito ja kehittäminen näillä syrjäisimmillä alueilla.

               Toisaalta kyseessä on sopeutustoimenpide, jolla on vain vähän taloudellisia vaikutuksia, sillä aloite koskee ainoastaan Ranskan syrjäisimmillä alueilla toteutettuja liiketoimia. Sen vaikutus rajoittuu näin ollen maantieteellisesti alueisiin, jotka eivät ole arvonlisäverodirektiivissä (2006/112/EY) ja valmisteverodirektiivissä (2008/118/EY) tarkoitettuja yhteisön alueita.

               Lisäksi tuotteet, joiden osalta Ranskan viranomaiset ovat pyytäneet sisällyttämistä luetteloon tai uudelleenluokittelua luetteloiden sisällä, edustavat paikallista tuotantoa, jonka arvo oli 225 miljoonaa euroa vuonna 2016 ja tuontia noin 212 miljoonan euron arvosta. Näiden tuotteiden luokat ovat hyvin erilaisia.

               Komissio on tarkistanut kunkin tuotteen osalta eriytetyn verotuksen perustelut ja oikeasuhteisuuden sekä varmistanut, ettei tällainen eriytetty verotus haittaa unionin oikeusjärjestyksen, sisämarkkinat ja yhteiset politiikat mukaan luettuina, yhtenäisyyttä ja johdonmukaisuutta. Se on erityisesti varmistanut, että on olemassa paikallista tuotantoa, jonka säilymistä uhkaa merkittävä tavarantuonti ja että huomattavat kustannukset nostavat paikallisen tuotannon omakustannushintoja suhteessa muualta tuotuihin tuotteisiin ja siten vaarantavat paikallisesti tuotettujen tuotteiden kilpailukyvyn.

               Kaikkien näiden tuotteiden tapauksessa tuonti lisääntyi vuosina 2014–2016 lähes viisi prosenttia.

               Niiden paikallisten tuotteiden osalta, joilla on markkinaosuus lähes kokonaan siten, että tuonti on hyvin vähäistä, komissio on varmistunut siitä, että paikalliseen tuotantoon kohdistuu välitön ja vakava uhka.

               Lisäksi komissio on tehnyt Ranskan syrjäisimpien alueiden meriverojärjestelmän soveltamisesta väliarvioinnin niiden kertomusten perusteella, joita Ranskan viranomaiset ovat toimittaneet päätöksen N:o 940/2014 3 artiklan mukaisesti. Neuvostolle tänään antamassaan kertomuksessa komissio toteaa, että meriverojärjestelmällä ei ole merkittäviä vaikutuksia kilpailuun ja kauppaan.

               Luetteloiden välittömän mukauttamisen lisäksi päätöstä tarkistetaan paremman sääntelyn välineiden avulla kauttaaltaan järjestelmän uusimisen yhteydessä, johon tähtäävät työt aloitetaan vuoden 2019 alussa.

               •Sidosryhmien kuuleminen

               Ks. edellä oleva kappale.

               Lisäksi kaikkia sidosryhmiä kuullaan päätöksen N:o 940/2014/EU kattavan tarkistuksen yhteydessä.

               •Asiantuntijatiedon keruu ja käyttö

               Ei sovelleta.

               •Vaikutustenarviointi

               Ks. edellä oleva kappale.

               •Sääntelyn toimivuus ja yksinkertaistaminen

               Ei sovelleta.

               •Perusoikeudet

               Ei sovelleta.

               4.TALOUSARVIOVAIKUTUKSET

               Ehdotuksella ei ole vaikutuksia Euroopan unionin talousarvioon.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Päätöstä N:o 940/2014/EU tarkistetaan paremman sääntelyn välineiden avulla kauttaaltaan järjestelmän uusimisen yhteydessä, johon tähtäävät työt aloitetaan vuoden 2019 alussa.

               •Selittävät asiakirjat (direktiivien osalta)

               Ei sovelleta

               •Ehdotukseen sisältyvien säännösten yksityiskohtaiset selitykset

               Ei sovelleta.

               2018/0417 (CNS)

               Ehdotus

               NEUVOSTON PÄÄTÖS

               päätöksen N:o 940/2014/EU muuttamisesta niiden tuotteiden osalta, joihin voidaan soveltaa vapautusta meriverosta tai meriveron alennusta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 349 artiklan,

               ottaa huomioon Euroopan komission ehdotuksen,

               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

               ottaa huomioon Euroopan parlamentin lausunnon
                  2
               ,

               noudattaa erityistä lainsäätämisjärjestystä,

               sekä katsoo seuraavaa:

               (1)Ranskan syrjäisimpien alueiden meriverojärjestelmästä 17 päivänä joulukuuta 2014 annetulla neuvoston päätöksellä N:o 940/2014/EU Ranskan viranomaisille annetaan lupa soveltaa vapautuksia meriverosta tai meriveron alennuksia päätöksen liitteessä tarkoitettuihin tuotteisiin, jotka valmistetaan paikallisesti Ranskan merentakaisissa departementeissa ja merentakaisilla alueilla. Verokannan porrastus saa olla enintään 10, 20 tai 30 prosenttiyksikköä tuotteesta ja merentakaisesta departementista riippuen.

               (2)Ranskan viranomaiset toimittivat 12 päivänä helmikuuta 2018 päätöksen N:o 940/2014/EY 3 artiklan 2 kohdan mukaisesti komissiolle kertomuksen kyseisessä päätöksessä tarkoitetun verojärjestelyn soveltamisesta. Ranskan syrjäisimpiä alueita koskevat erityiset arviointikertomukset, joiden yhteydessä pyydettiin mukauttamaan eriytetyn verotuksen piiriin kuuluvien tuotteiden luetteloa, toimitettiin Guayanan osalta 15 päivänä maaliskuuta 2018 ja Martiniquen ja Guadeloupen osalta 4 päivänä kesäkuuta 2018. Mayotten osalta toimitettiin 28 päivänä elokuuta 2018 kertomus, johon ei liittynyt pyyntöä luettelon ajantasaistamisesta. Guayanan osalta tehtiin uuden tuotteen luetteloon sisällyttämistä koskeva täydentävä hakemus 26 päivänä lokakuuta 2018.

               (3)Komissio on toimittanut neuvostolle päätöksen N:o 940/2014/EY 3 artiklan 2 kohdassa tarkoitetun kertomuksen, joka perustuu Ranskan viranomaisten kertomukseen, ja ehdotuksen kyseisen päätöksen mukauttamiseksi. Mukautukset koskevat Martiniquea, Guadeloupea, Ranskan Guayanaa ja Réunionia. Niihin sisältyy uusien tuotteiden lisääminen luetteloon ja tiettyjen tuotteiden osalta sallitun porrastuksen kasvattaminen.

               (4)Ranskan Guayanan osalta niihin kuuluu myös päätöksen N:o 940/2014/EU liitteessä olevien yhdistetyn nimikkeistön koodien ajan tasalle saattaminen.

               (5)Luetteloiden mukauttaminen on perusteltua kussakin tapauksessa, kun otetaan huomioon paikallisesti valmistettujen tuotteiden korkeammat kustannukset verrattuna vastaaviin tuontituotteisiin, jotka on valmistettu unionin alueella.

               (6)Näiltä osin tarvittavat mukautukset koostuvat pääasiassa eräiden sellaisten tuotteiden lisäämisestä päätöksen N:o 940/2014/EU liitteessä oleviin luetteloihin, joiden osalta oli olemassa paikallista tuotantoa jo vuonna 2014, mutta joiden lisäämistä luetteloon ei ollut pyydetty vuonna 2014.

               (7)Guayanassa kyseisiä tuotteita ovat sementti (tuote 2523 29 00) ja puuhuonekalut (tuotteet 9403 30, 9403 50 00, 9403 60 ja 9403 90 30).

               (8)Martiniquessa kyseisiä tuotteita ovat tietyt muovipelletit (tuote 3907 61 00) ja kylmähuoneet (tuote 8418 69 00).

               (9)Guadeloupessa kyseisiä tuotteita ovat tietyt lihat (tuote 0210 12 19), eräät kastikkeet (tuote 2103 90 90), denaturoitu etyylialkoholi (tuote 2207 20 00), eräät lannoitteet (tuotteet 2833, 2834 ja 2836), tietyt kosmeettiset valmisteet (tuotteet 3303 00 90 ja 3304 99 00), tietyt jäähdytysnesteet (tuote 3820 00 00) sekä paperiset ja pahviset kotelot, rasiat ja laatikot (tuote 4819 10 00).

               (10)Réunionilla kyseisiä tuotteita ovat tietyt painotuotteet (tuote 4911 99), tietyt hygieniatuotteet (tuotteet 4818 20 10 ja 4818 20 91), tietyt kulkuvälineiden osat (tuotteet 8511 40 00, 8511 50 00 ja 8511 90 00), tietyt ilmanvaihtoputket ja niiden lisälaitteet (tuotteet 7306 30 80, 7306 61 92 ja 7307 99 80), aurinkokäyttöiset vedenlämmittimet (tuote 8419 90 85), tietyt lannoitteet (3102 10 90) ja eräät tomaattisoseet (tuote 2002 90 11).

               (11)Maatalousalalla luetteloon sisällyttämistä tai uudelleenluokittelua luettelossa koskevat pyynnöt perustuvat siihen, että paikallisten tuottajien on monipuolistettava tuotantoaan selviytyäkseen paremmin sääoloista. Tuotteita, jotka olisi lisättävä päätöksen 940/2014/EU liitteessä oleviin luetteloihin, ovat Martiniquen osalta eräät kasvikset (tuotteet 0709 30 00, 0709 40 00, 0709 93 90, 0714) ja avokadot (tuote 0804 40 00), Guadeloupen osalta ananas (tuote 0804 30) ja paprikat ja pippurit (tuote 0904 22 00) sekä Réunionin osalta sipulit (tuote 0703 10 19) ja valkosipuli (tuote 0703 20 00). Lisäksi Martiniquen osalta tietyt kasvikset (tuote 0706), eräät paprikat ja pippurit (tuote 0709 60) ja ananas (tuotteet 0804 30 ja 0805) olisi luokiteltava uudelleen luetteloon B.

               (12)Tiettyjen päätöksen N:o 940/2014/EU liitteessä lueteltuihin luetteloihin jo sisältyvien tuotteiden osalta on joko tarpeen laajentaa suurin sallittu verokannan porrastus koskemaan yhdistetyn nimikkeistön alanimikkeitä, joihin sitä ei tällä hetkellä sovelleta, taikka korottaa porrastuksen enimmäismäärää.

               (13)Martiniquella on esimerkiksi aiheellista luokitella uudelleen jogurtti (tuote 0403 10) ja eräät muoviset rakennustarvikkeet (tuote 3925) luettelosta B luetteloon C ja jäädytetyt vihannekset (tuote 0710), tehdasvalmisteiset rakennukset (tuote 9406), tietyt korut (tuotteet 7113 ja 7117) ja aurinkovedenlämmittimet (tuote 8419 19) luettelosta A luetteloon B.

               (14)Guadeloupen osalta olisi sisällytettävä luetteloon B pelkästään alanimikkeen 1602 41 10 sijasta kaikki lihavalmisteet ja -säilykkeet (tuote 1602) sekä pelkästään lohivalmisteiden ja -säilykkeiden (tuote 1604 20 10) sijasta kaikki kalavalmisteet ja -säilykkeet (tuote 1604 20) sekä lannoitteiden osalta pelkästään alanimikkeiden 3102 90, 3103 90, 3104 20 ja 3105 20 sijasta kaikki nimikkeet 3102, 3103, 3104 ja 3105. On myös aiheellista luokitella uudelleen jogurtti (tuote 0403 10), tietyt alkoholittomat juomat (tuotteet 2202 10 00 ja 2202 99 19
                  3
               ) ja tietyt rakennusmateriaalit (tuotteet 3925 10 00 ja 3925 90 80) luettelosta B luetteloon C.

               (15)Réunionin maatalouselintarviketuotannon osalta olisi luokiteltava uudelleen sokeriruoko (tuote 1701) ja säilyketomaatit (tuote 2002 10) sekä tietyt silotteet (tuote 3214 10 90) luettelosta A luetteloon C ja tietyt säilötyt kuivatut vihannekset (tuotteet 2005 51 00 ja 2005 99 80), tietyt maalit (tuotteet 3208 ja 3209), polyetyleenikalvot ja -pussit (3920 10 ja 3923 21) ja tietyt kotelot, rasiat ja laatikot (4819 20 00) luettelosta B luetteloon C sekä tietyt hedelmäsoseet (2007 99 50) luettelosta A luetteloon B.

               (16)On myös aiheellista oikaista Martiniquen osalta päätöksen N:o 940/2014/EU liitteessä olevassa luettelossa olevaa tariffinimikettä koskeva virhe ja korvata nimike 2204 29 nimikkeellä 2204 21.

               (17)Lisäksi olisi sisällytettävä eriytetyn verotuksen piiriin kuuluvien tuotteiden luetteloon tuotteita, joista ei ollut paikallista tuotantoa vuonna 2014 mutta joiden tuotanto on sittemmin alkanut tai joiden osalta on olemassa konkreettisia hankkeita toiminnan aloittamiseksi lähitulevaisuudessa. Näitä ovat silkkipainatuksen tuotteet, kuten painetut liivit (tuote 6110 30 91), painetut vauvanvaatetustarvikkeet (tuote 6111 20 90), painetut sadetakit (tuote 6201 19 00) painetut leningit (tuote 6204 42 00), painetut liinavaatteet (tuote 6302 91 00), painetut lippalakit (tuote 6505 00 30) ja painetut mukit (tuotteet 6212 00) sekä ”energiapuu” (tuote 4401 12 00) Guayanassa. Guadeloupessa kyse on tietyistä oluista (tuote 2203), tietyistä makeuttamattomista vesistä (tuote 2201 10 90) ja tietyistä veden suodatus- tai puhdistuskoneista ja -laitteista (tuotteet 8421 21 00). Réunionin osalta on kyse tietyistä hygieniatuotteista (tuotteet 4818 90 10).

               (18)Sen vuoksi päätöstä N:o 940/2014/EY olisi muutettava,

               ON HYVÄKSYNYT TÄMÄN PÄÄTÖKSEN:

               1 artikla

               Muutetaan komission päätöksen N:o 940/2014/EU liite tämän päätöksen liitteen mukaisesti.

               2 artikla

               Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

               3 artikla

               Tämä päätös on osoitettu Ranskan tasavallalle.

               Tehty Brysselissä

                     Neuvoston puolesta

                     Puheenjohtaja

                     (1)

                        Euroopan unionin tuomioistuin, 15. joulukuuta 2015, yhdistetyt asiat C-132/14 – C-136/14, komissio v. Euroopan unionin neuvosto, EU:C:2015:813.

                     (2)

                        EUVL C , s. .

                     (3)

                        Tämä koodi korvaa koodin 2202 90 10 tullinimikkeistöön tehtyjen muutosten vuoksi.

    ---documentbreak---

               EUROOPAN KOMISSIO
            Bryssel 13.12.2018
            COM(2018) 825 final
            LIITE
            asiakirjaan
            Ehdotus neuvoston päätökseksi
            päätöksen N:o 940/2014/EU muuttamisesta niiden tuotteiden osalta, joihin voidaan soveltaa vapautusta meriverosta tai meriveron alennusta

               LIITE

               Muutetaan päätöksen N:o 940/2014/EU liite seuraavasti:

               1.Muutetaan A osa seuraavasti:

               (a)Lisätään 1 kohtaan seuraavat tuotteet: ”0904 22 00, 2103 90 90, 2207 20 00, 3820 00 00, 4819 10 00”.

               (b)Lisätään 2 kohtaan tuote ”2523 29 00”.

               (c)Muutetaan 3 kohta seuraavasti:

               i) Lisätään seuraavat tuotteet: ”0709 30 00, 0709 40 00, 0709 93 90, 0804 40 00, 0714, 8418 69 00”.

               ii) Poistetaan seuraavat tuotteet: ”0706, 0709 60, 0804 30, 0805, 0710, 7113, 7117, 8419 19, 9406”.

               (d)Muutetaan 5 kohta seuraavasti:

               i) Lisätään seuraavat tuotteet: ”3102 10 90, 8511 40 00, 8511 50 00, 8511 90 00”.

               ii) Poistetaan seuraavat tuotteet: ”1701, 2002 10, 2007 99 50, 3214 10 90”.

               2.Muutetaan B osa seuraavasti:

               (a)Muutetaan 1 kohta seuraavasti:

               i) Lisätään seuraavat tuotteet: ”0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00”.

               ii) Poistetaan seuraavat tuotteet: ”0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80”.

               (b)Muutetaan 2 kohta seuraavasti:

               i) Lisätään seuraavat tuotteet: ”0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 94030 30, 9403 50 00, 9403 60, 9403 90 30”.

               ii) Poistetaan seuraava tuote: ”0305 59 80”.

               (c)Muutetaan 3 kohta seuraavasti:

               i) Lisätään seuraavat tuotteet: ”3907 61 00, 0706, 0709 60, 0710, 0804 30, 0805, 7113, 7117, 8419 19, 9406”

               ii) Poistetaan seuraavat tuotteet: ”0403 10, 3925”.

               (d)Muutetaan 5 kohta seuraavasti:

               i) Lisätään seuraavat tuotteet: ”0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85”.

               ii) Poistetaan seuraavat tuotteet: ”2005 51 00, 2005 99 80, 3208, 3209, 3920 10, 3923 21, 4819 20 00”.

               3.Muutetaan C osa seuraavasti:

               (a)Lisätään 1 kohtaan seuraavat tuotteet: ”2203, 8421 21 00, 0403 10, 2202 10 00, 2202 99 19, 3925 10 00, 3925 90 80”.

               (b)Muutetaan 2 kohta seuraavasti:

               i) Lisätään seuraavat tuotteet: ”4401 12 00, 9406 90 10, 9406 10 00, 9406 90 38”.

               ii) Poistetaan seuraavat tuotteet: ” 9406 00 11, 9406 00 20, 9406 00 38”.

               (c)Muutetaan 3 kohta seuraavasti:

               i) Lisätään seuraavat tuotteet: ”0403 10, 3925, 2204 21”.

               ii) Poistetaan seuraava tuote: ”2204 29”.

               (d)Lisätään 5 kohtaan seuraavat tuotteet: ”1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00”.